Зеталин – medu.uz – Дорилар ҳақида маълумотлар ўзбек тилида\nHome Йўриқномалар Зеталин\nПрепаратнинг савдо номи: Зеталин\n1 ампула (2 мл ёки 4 мл) қуйидагиларни сақлайди:\nфаол модда: 500 мг ёки 1000 мг цитиколин (натрийли тузи кўринишида).\nёрдамчи моддалар: натрий гидроксиди, натрий бисульфити ёки натрий метабисульфити, инъекция учун сув.\nФармакотерапевтик гуруҳи: Ноотроп препарат.\nАТХ коди: N06BX06\nЦитиколин ҳужайра мембранасининг муҳим ультраструктур компонентлари (хусусан фосфолипидлар) нинг ўтмишдоши бўлиб, нейронлар мембраналарининг структур фосфолипидлари биосинтезини рағбатлантиради, бу магниторезонанс спектроскопия маълумотлари билан тасдиқланган. Цитиколин ион насослари ва рецепторлар каби мембрана механизмларининг фаолиятини яхшилайди, уларнинг бошқарилишисиз нерв импульсларини нормал ўтказилиши мумкин эмас. Нейронларнинг мембранасига барқарорлаштирувчи таъсири туфайли, цитиколин бош мия шишини қайта сўрилишига ёрдам берувчи шишга қарши хусусият намоён қилади. Экспериментал тадқиқотлар цитиколинни айрим фосфолипазаларнинг (А1, А2, С ва Д) фаолланишини ингибиция қилиниши, эркин радикалларнинг ҳосил бўлишини камайтириб, мембрана тизимларининг бузилишини олдини олишини ва антиоксидант ҳимоя тизимини сақлашини кўрсатади. Цитиколин энергиянинг нейронли заҳирасини сақлайди, апоптозни ингибиция қилади ва ацетилхолин синтезини рағбатлантиради. Экспериментда цитиколинни шунингдек бош миянинг фокал ишемиясида профилактик нейропроп таъсири ҳам исботланган.\nКлиник тадқиқотлар цитиколинни, бош мияда қон айланишини ўткир бузилиши бўлган беморларда функционал тузалиш кўрсатгичларини ишончли оширишини кўрсатади, бу нейровизуализация маълумотлари бўйича бош миянинг ишемик шикастланишини ўсишини секинлашиши билан мос келади. Калла суяги – мия жароҳатлари бўлган беморларда цитиколин тикланишни тезлаштиради ва посттравматик синдромнинг давомийлиги ва жадаллигини камайтиради.\nЦитиколин диққат ва онг даражасини яхшилайди, бош миянинг ишемияси билан боғлиқ бўлган амнезия кўринишларини, когнитив ва неврологик бузилишларнинг камайишига ёрдам беради.\nЦитиколин перорал, мушак ичига ва вена ичига юборилганидан кейин яхши сўрилади. Юқорида кўрсатилган йўллар билан юборилганида қон плазмасида холиннинг даражаси аҳамиятли даражада ошади. Оғиз орқали юборилганидан кейин сўрилиши деярли тўлиқ ва биокираолишлиги деярли вена ичига қўллангандаги билан бир хил.\nЮбориш йўлига қараб, препарат ичакда, жигарда холин ва цитидингача метаболизмга учрайди.\nЮборилганидан кейин бош мия структураларида холин фракциясини структур фосфолипидларга ва цитидин фракциясини цитидин нуклеотидлари ва нуклеин кислоталарига тезда кириши билан кенг тақсимланади. Бош мияга етиб цитиколин фосфолипидларнинг фракцияларини тузилишида иштирок этиб, ҳужайра цитоплазматик ва митохондриал мембраналарига киришади.\nФақат дозанинг озгина қисми (3% камроғи) сийдик ва аҳлатда аниқланади. Дозанинг тахминан 12%, СО2 билан чиқарилади. Препаратни сийдик билан чиқарилишида икки босқич тафовут қилинади:\nбиринчи босқич – тахминан 36 соат, унда чиқарилиш тезлиги тез камаяди ва иккинчи босқич, унда чиқарилиш тезлиги анча секинроқ камаяди. СО2 билан чиқарилганида ҳам шундай босқичлар кузатилади, нафас билан чиқариладиган СО2 нинг чиқарилиши тезлиги тахминан 15 соат ўтгач тез камаяди, сўнгра у анча секинроқ пасаяди.\n– ўткир босқичдаги инсульт ва унинг неврологик асоратлари;\n– ишемик ва геморрагик инсультларнинг тикланиш даври;\n– бош-мия жароҳатлари ва унинг неврологик асоратлари;\n-сурункали томирли ва дегенератив церебрал бузилишлар оқибатидаги когнитив бузилишлар ва хулқни бузилишида қўлланади.\nПрепаратнинг ҳар қандай компонентига юқори сезувчанлик.\nПарасимпатик нерв тизимининг юқори тонуси.\nБолалар ва 18 ёшгача бўлган ўсмирлар (маълумотларни йўқлиги туфайли).\nМеклафенаксат сақловчи препаратлар билан бирга қўллаш мумкин эмас.\nПрепарат вена ичига ёки мушак ичига қўлланади. Вена ичига секин инъекция шаклида (буюрилган дозага қараб 3-5 минут давомида) ёки вена ичига томчилаб (минутига 40-60 томчи) юбориш учун буюрилади.\nКатталар учун тавсия қилинган доза беморнинг ҳолатига қараб, суткада 500-2000 мг ни ташкил қилади.\nМаксимал суткалик доза – 2000 мг ни ташкил қилади.\nЎткир ва шошилинч ҳолатларда максимал терапевтик самарага препаратни биринчи 24 соатда буюрилганида эришилади. Даволаш давомийлиги беморнинг ҳолатини оғирлигига боғлиқ бўлади ва кейинчалик мушак ичига юбориш ёки ичга қабул қилишга ўтиш билан 5-7 кунни ташкил қилади. Вена ичига юбориш йўли мушак ичига юбориш йўлидан афзалроқдир.\nМушак ичига юборилганда препаратни айнан бир жойга такрор юборилишидан сақланиш керак. Онгни узоқ муддатли бузилишларида препаратни касалликнинг биринчи босқичларидан бошлаб узлуксиз қўллаш керак. Юборишлар сони – кунига 1-2 инъекцияни ташкил қилади.\nМаксимал терапевтик самара аниқланадиган даволашнинг тавсия қилинган муддати 12 ҳафтани ташкил қилади.\nКекса ёшдаги беморлар учун дозани мувофиқлаштириш талаб қилинмайди.\nПрепарат вена ичига юбориладиган барча инфузион эритмалар, шунингдек глюкозанинг гипертоник эритмалари билан мутаносиб. Ушбу эритма бир марта қўллаш учун мўлжалланган. Эритмани ампула очилганидан кейин дарҳол юбориш керак. Ишлатилмаган эритмани йўқотиш керак.\nЗарурати бўлганида даволаш перорал қўллаш учун эритма шаклидаги препарат билан давом эттирилади.\nЖуда кам холларда (<1/10000) (шу жумладан, беморларнинг хабарлари).\nМарказий ва периферик нерв тизими томонидан: кучли бош оғриғи, вертиго, галлюцинациялар.\nЮрак-қон томир тизими томонидан: артериал гипертензия, артериал гипотензия.\nОвқат ҳазм қилиш тизими томонидан: кўнгил айниши, қусиш, диарея, иштаҳани пасайиши, жигар трансаминазаларининг фаоллигини ўзгариши.\nТери томонидан: гиперемия, аллергик тошмалар, экзантема, пурпура, эшакеми.\nУмумий реакциялар: эт увишиши, шиш.\nМеклофеноксат сақловчи препаратлар билан бир вақтда препаратни қўллаш мумкин эмас. Леводопанинг самарасини кучайтиради.\nУзоқ муддатли бош мия ички қон кетиши ҳолида препаратни жуда секин вена ичига инфузия (минутига 30 томчи) кўринишида юбориш ва суткалик дозани 1000 мг дан оширмаслик тавсия қилинади.\nАвтотранспорт ёки бошқа механизмларни бошқаришда реакция тезлигига таъсир қилиш қобилияти.\nЦитиколин транспорт воситаларини бошқариш ёки мураккаб механизмлар билан ишлаш қобилиятига таъсир қилмайди.\nҲомиладор аёлларда цитиколинни қўллаш бўйича етарли маълумотлар йўқ. Препаратни ҳомиладорлик ёки эмизиш даврида, фақат она учун кутилаётган фойда, ҳомила ёки бола учун мумкин бўлган хавфдан юқори бўлган ҳолдагина қўллаш мумкин. Цитиколинни кўкрак сутига ўтиши ҳақида маълумотлар йўқ.\nПрепаратни болаларда қўллаш бўйича етарли маълумотлар йўқ.\nМаълум эмас. Препаратнинг кам токсиклигини ҳисобга олиб, терапевтик дозалар тасодифан оширилганида ҳам, заҳарланишнинг эҳтимоли кам.\nИнъекция учун эритма 500 мг/2 мл ёки 1000 мг/4 мл ампулаларда.\nОлдингисиСептолете тотал пастилкалар09.06.2018\nСЕРЕТИД АККУХАЛЕР /ДИСКУС09.06.2018Кейингиси


Фирдавс Ўзини самарқандлик Парфий деб таништирган йигит Ўзбекистоннинг сиёсий, ижтимоий ва иқтисодий ривожланишига ҳисса қўшиш учун “Уйғониш” номли дастур тайёрлаганини билдиряпти.\nПарфийнинг айтишича, бу дастурдан мамлакат ҳаётининг барча жиҳатларини қамрайдиган таклифлари ўрин олган.\n“Ўзбек жамиятини ривожлантириш учун, биринчи навбатда, аҳолининг тинч намойиш ва пикетлар ўтказишига йўл берилиши керак. Иккинчидан, аҳоли фикрини ўрганиб борадиган марказлар ташкил этилиб, ҳаққоний статистик маълумотларга эга бўладиган муҳитни шакллантириш лозим”, - дейди Парфий.\n“Уйғониш” дастуридаги таклифлар 10 қисмдан иборат. Унда мамлакатдаги сиёсий муҳитни яхшилашга қаратилган таклифлар ҳам бор. Парфий расмий сиёсий партиялар билан демократик кучлар ўртасида ҳозирги парламентдагидан фарқли ўлароқ, Ўзбекистон сиёсий майдонида ягона бўлган блок тузиш таклифини илгари суради.\n“Расмий партиялар ва кучлар орасида ҳам ҳозирги сиёсатдан норози бўлган, лекин муҳит йўқлиги туфайли ўз ёғига қовурилиб юрган кишилар етарли”, - дейди Парфий.\nУнинг фикрича, ҳар қандай демократик жамиятда сиёсий вазиятни расмий ва унга мухолифатда бўлган кучлар мувозанатда ушлаб туради. Аммо Ўзбекистонда мухолифатдаги партияларнинг ўрни сезилмайди.\n“Мен мухолифатдаги партиялар фаолиятини қайсидир маънода ижобий баҳолайман, - дейди Парфий. - Лекин назаримда уларда журъат ва уйғоқлик етишмайди. Агар бу кучлар уйғоқ бўлганида демократия ривожига кўпроқ ҳисса қўшган бўлар эди”.\n“Уйғониш” дастуридан жамиятда ҳуқуқий барқарорликни йўлга қўйиш, қишлоқ хўжалигида эркинлик ва имкониятлар яратиш, банк соҳасини ислоҳ қилиш каби масалалар юзасидан таклифлар ўрин олган. Ундаги олий таълим соҳасидаги таклиф эътиборга лойиқ. Дастурда айтилишича, олий таълим соҳасида ўзига тўқ ва камбағал қатлам ўртасидаги мувозанатни ушлаш мақсадида ўқиш учун кетадиган моддий харажатларни давлат тўлиқ ўз зиммасига олиши керак. Зеро, ҳозир аҳолининг катта қисми тўлов қобилиятига эга эмас. Натижада таълимда билим эмас, балки бойлик биринчи ўринга чиқиб қолган.\nПарфий жамиятни соғломлаштириш учун, аввало, коррупцияга қарши курашни биринчи ўринга қўяди. Унинг таъкидлашича, бу жуда кўп иқтисодий муаммоларга ечим бўлиши мумкин.\n“Коррупцияга қарши самарали кураша олсак, ҳозир ўғри чўнтакларга тушаётган маблағлар ёки уларнинг бир қисми билан ҳам жуда кўп муаммоларни ижобий ҳал қила олиш имконияти бор”, - дейди Парфий.


Шукур Холмирзаев. Ёсуман (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Ёсуман (ҳикоя)\nРассом Қўзибойнинг назарида, оламдаги инсонларнинг ҳаммаси ҳам яхши, пок ва самимийдир, лекин… уларнинг орасида қандайдир одамбашара ёсуманлар борки, шулар бузғунчилик қилади: кишилар орасига нифоқ солади, алоқаларини узади, ғийбатчилик қиладилар ва ўзлари бу қилиқларидан хурсанд бўлиб юрадилар. Қўзибой содда эди; ёши ўттиздан ўтган бўлса ҳам, узоғи йили Ленинград рассомчилик академиясини битириб келди. Уруш йилларида ота-онасидан айрилиб, етим болалар уйида тарбия топди, у ерда шайтонга чап берган муттаҳам билан ҳам, ётоқдаги чойшабу одеялларни ўғирлаб, хуфия пуллайдиган ўғри билан ҳам, кечаси эл ётгач, девор оша ҳамсояларнинг чорбоғига тушиб, ўрада сабзиси борми, қазилмай қолган картошкаси борми — каноп қопда орқалаб чиқиб, банкнинг қоровулига сотадиган ярамас билан ҳам ҳамтовоқ бўлишига қарамай, ўзининг болаларча содлалиги ва кўнгилчанлиги сақланиб қолган йигит эди. Ана шунинг учун у одамларнинг феъл-атворлари ҳар хил бўлишини ҳам, ниҳоят, кишилар орасига нифоқ солувчи «ёсуман»лардан бири — улар мавқеидаги фарқ, яшаш шароитидаги фарқ эканини ҳам тушунмас эди.\nРассомлар союзидан кеч чиққан Қўзибой йўлда ҳаваскор рассом дўстини учратиб, унинг машқларини кўргани уйига кирди; дўстиникидан соат ўн бирларда чикди. У кам ичар эди, шу сабабли бир стакан «оқ столовой» ҳам таъсир қилди, пиёда йўлга тушди. Икки хонали квартирасига етиб келгунича аллавақт бўлиб қолди. Қўнғироқни босди. Хотини Афруза эшикни очдию, ёш қизлардай қувонч билан:\n— Суюнчи берасиз! Тўхтанг! — деди.\nҚўзибой гангиб, зал томонга аланг-жаланг қарадд у ерда ҳеч кимни кўрмай, хотинини ўпмоқчи бўлди. Афруза тисланиб:\n— Вой, уят бўлади! — деди.\nҚўзибой эшикни ёпди-ю, унинг орқасида бекиниб турган ёшлик дўсти Худоёрни кўрди.\n— Худоёр?! Э-э! Худоёр! — у пойафзалларга қоқилиб, барваста, гирдиғундан келган дўстини қучоқлай кетди. Кўтариб, ерга қўйди. Афтига тикилиб, яна: — Худоёр! Бу сенмисан, дўстим! — деди.\nХудоёр мийиғида илжайиб турарди.\nЗалга ўтдилар. Қўзибой у ерда ҳам бир кишини учратди: у дўстининг ўзидек жуссадор хотини Норбиби эди.\n— Э, Норбиби! Келинг, келин! Салом! — деди у қувончдан бақириб.\nЎтириб сўрашдилар. Қўзибой севинчдан энтика-энтика меҳмонларнинг ҳол-аҳволини сўради. Худоёр хотини ўтирган диван четидан жой олиб, чарчаган кишидек стол қиррасига ўмгагини тираб олди:\n— Мана, — деди ўзини ўнглаб Худоёр. — Уйинггаям кеп қолдик! Норбиби қўярда-қўймай шаҳарга оборинг, жўрангизнинг уйини бир кўрай, деди, олиб келдим. Ҳозир отпускадаман.\n— Дўстим, қачон келдиларинг! Ҳозирми?\n— Ҳа, ҳозир поезддан тушдигу тўғри бу ёққа келавердик.\n— Жуда яхши бўпти-да, бошимиз осмонга етди! Афруз, Афруза, қаердасан? — Қўзибой ошхона ёққа қараб, газнинг биғиллаб ёнаётганини эшитди. — Ҳа, чой қўйяпти! — деди ва столга кўз ташлаб, унда бир пачка шоколаддан бўлак нарсани кўрмади: ноқулай ўтириб қолгандек қимирлаб, қошларини чимирди, секин ўрнидан турди: ахир, ўзи хотини билан қишлоққа бориб, Худоёрларнинг уйига кириб қолгудек бўлса, дастурхонлари шунақа бўлармиди?! — Ҳозир, ҳозир! — дея у шошиб ошхонага ўтди. — Афруз, Афруз… ҳм, бу қандай бўлди энди?\nЧойнакка қуруқ чой солаётган хотини унга кулимсираб қаради:\n— Нима, нима бўлди?\n— Ҳм, — Қўзибой чўнтакларига қўлини тиқиб, турган ерида бир айланди, томоғини қириб, ўқрайди: — Бу, столда ҳеч вақо йўқ-ку? Нима қилдик энди?\n— Нима қилардик, ҳеч нарса, — деди хотини тушунмай.\n— Йўқ, йўқ, ахир… ўзинг биласан-ку, биз борганда, улар қўйгани жой топишолмасди, бор нарсаларни олдимизга тўкиб ташларди.\nАфруза бир оз ўйлади-да, синиқ кулди:\n— Нима қипти, уларда бор, бизда йўқ, бўлганда қўярдик.\nҚўзибой бошини орқага қилди:\n— Гапинг тўғри! — деди таъкидлаб. — Уларда бор, бизда эса йўқ. Афруза, ақллисан-да! Шунга ақлим етмай, ҳайрон бўлиб турган эдим.\nАфруза чойни дамлаб, газга қўйди. Қўзибой илдам одимлаб залга қайтди-да, яна чикди:\n— Афруза, — дея шивирлаб унинг ёнига келди: — Нон ҳам йўқми?\n— Ноннинг суви қочиб қолган экан, — деди Афруза. — Қўшнининг молига бериб чиққан эдим. Ўзлари ҳам кеч келишди, ҳозир магазинлар берк.\n— Ҳа, — Қўзибой шундай деб қишлоққа бориб қолган вақтларида буларнинг уйига қачон кирмасин, ҳатто тонготар маҳалда ҳам йўқни йўндиришларини эслади: — Ҳм, лекин… булардан уятга қолдик-да!\n— Нега ундай дейсиз, ахир ўзингизнинг жўрангиз-ку! — деди Афруза. — Мен улардан сўрадим, қорнимиз тўқ, ресторанда овқатландик дейишди ўзлари.\n— О, ресторанда! — Қўзибой қотиб кулди, яна залга ўтди. — Хуш келибсан, дўстим. Худоёр, келинжон! Мана бу бошқа гап! Лекин, Худоёр, мен сени танқид қилишим керак, сенда феодаллик бор, ҳа, бўйнингга ол! Келинни ҳеч қачон бирга олиб юрмагансан.\n— Мана, энди бошладик-да, — деди Худоёр.\nНорбиби худди эридек ҳорғин кўринар, уйнинг фақир жиҳозларига ўйчан қарар, шоколад пачкасини бармоғида туртиб-туртиб қўярди.\nАфруза чой келтиргач, Қўзибой уни пиёлаларга қўйиб, меҳмонларга узатди:\n— Марҳамат! Марҳамат! Э, сизларни қаранг-а! — Ў ўйланиб, Худоёрдан сўради: — Худой, қорин қалай? Афруза айтди, тўқ эмиш. Сизники-чи, келин, тўқми?\n— Худога шукур, тўқ! — деди Норбиби ва Қўзибой келиннинг сўз тарзида қандайдир беписандлик ва кишини таҳқирловчи оҳангни уқди.\n— Йўқ, йўқ! — дея ирғиб ўрнидан туриб кетди:\n— Йўқ, бекоргинани айтибсизлар! Э, Афруза, шуларни гапига ишондингми? Ахир… Ҳа-ҳа-ҳа! Ахир, поездда ресторан қачон бекилади? Булар ёлғон гапиришяпти!\nҚўзибой ошхонага чикди. Орқасидан келган Афрузанинг билагидан ушлади: — Пул борми?\n— Ҳозир нима топила қолади? — деди Афруза.\nҚўзибой ўйланиб қолди:\n— Тўғри! — деди. — Лекин… Бирон нарса қилиш керак-да!\n— Бир қути чучвара бор, шуни қайнатайми?\n— О, яхши, яхши! Жуда ақлли хотинсан-да, Афрузам! Битта ўпай!\n— Ундай бўлса, сиз… бирон шиша ароқ топиб келинг!\nҚўзибойнинг кўзлари чарақлаб очилиб кетди:\n— Қойил! Ахир, булар ароқсиз ўтирадими?!\nҚўзибой коридорга чиққанда, ортидан Худоёр етиб келди:\nҚўзибой энди ўз ахдидан мамнун бўлиб:\n— Йўқ-йўқ! — деди, — сизлар меҳмон!.. Ўтиратуринглар, ҳозир, дарвоқе, меҳмоннинг ихтиёри мезбонда!\nХудоёр ичкарига қайтди, хотинига маънодор тикилиб қўйди. Афруза чойнакни Худоёрнинг олдига суриб, ошхонага чиқди, у куймаланиб, тақир-туқир қилар экан, Худоёр хўрсиниб манглайини силади. Норбиби бўлса, эрига қаттиқ тикилиб турди-да, пиқиллаб кула бошлади.\n— Нимага куласан? — деди Худоёр дўқ қилиб.\nНорбиби яна қаттиқроқ кулди.\n— Ҳа, энди… булар меҳмон кутиб ўрганишмаган-да, — деди Худоёр. — Шаҳарлик…\n— Шаҳарлик, — Норбиби хахолаб юборди, сўнг бошини эгиб: — Шўрим қурсин! — деди. — Ҳой, мени шу ниятда бу ёққа оп келдингизми? Очдан ўлдирасизми мени? Йўлга чиқаётганда шунақа бўлишини айтмайсизмики, егилигимни олиб келардим.\n— Бўлди! — Худоёр эснаб, тўнғиллади: — Ресторанда овқатландинг-ку?\n— Ресторан эмиш, — деди Норбиби. — Тирноқча гўшт билан икки дона картошка ҳам овқат бўптими. — У яна уйни кўздан кечириб, кулди.\nХудоёр унга дўқ урмоқчи бўлиб, илкис қаради-да:\n— Бас, овозингни ўчир, — деди. — Эрталаб кетамиз!\nАфруза меҳмонлардан яна хабар олди… Бу вақтда Қўзибой паст кўчада машина кутиб турарди. Бир такси келиб тўхтади. Қўзибой машинага ўтириб, шоферга илтижо қилди:\n— Дўстим, менга яримта ароқ керак бўлиб қолди… уйга азиз меҳмон кеп қолди. Тушунасиз-ку? — деди.\nШофёр ароқ сотадиган чолнинг ёнига обориб қўйишини айтди.\n— Лекин қайтиб келмайман, заказ билан кетяпман, — деди шофер.\nҚўзибой шунга ҳам хурсанд бўлди.\nУйда меҳмонларнинг суҳбати давом этарди:\n— Бошқа ердаям уйлари борми буларнинг? Ё шуми?\n— Билмадим, — деди Худоёр. — Ҳар ҳолда бўлса керак. Шаҳарликларнинг ҳовлисиям, квартирасиям бўлади.\nНорбиби бош ирғаб қўйди.\nЧучварани қозонга солган Афруза қайтиб кирди.\n— Афрузахон, — деди Норбиби. — Эртага участкаларингизгаям олиб борасизларми? Ё қишлоққа шу ердан кетаверамизми?\n— Қанақа участка? — деди ва кулди. — Участкага дейсизми? Участкамиз йўқ. Участкани нима қиламиз? Бу ер яхши!\nЭр-хотин зимдан бир-бирларига қарашди.\n— Шу-шу, — дея чайналди Норбиби. — Бор бисотларинг шуми?\n— Ҳа, шу! — деди Афруза. — Бўлади-да!\nҚўзибой келди. У Худоёрни мажбур қилиб, бир-икки пиёла ичирди, ўзи ҳам ичди… Норбиби яна ўзини тута олмади:\n— Қўзибой ака, машинага пул йиғяпсизларми дейман?\n— Машинага?! — Қўзибой кулиб юборди. — Машинага ҳожат йўқ. Ана, кўчада трамвай, троллейбус бор, бўлади-да. Машина сизларга керак. Олсаларинг бўлади…\nНорбиби ранги ўзгариб чойдан ҳўплади. Ўринга ётишгач, эрига:\n— Ўлгудай хасис экан-ку булар! — деди.\n— Билмадим, — деди Худоёр.\nУлар суянчиғи ёзиб қўйилган диванда ётишар эди.\n— Эрталаб гум бўламиз бу ердан! — деди Норбиби. — Энди билдим! Қани, булар қишлоққа боргач, уйга обориб кўринг-чи, ўзим биламан! Қўйинг-э, одамгарчилик ҳам шу бўптими. Булар борганда, ўзимни қўйишга жой тополмасдим!.. Буларнинг эса парвойига\nЭрталаб меҳмонларни Қўзибой уйғотди-да, шошиб:\n— Юринглар, мастерскойга кирамиз, — деди.\nҲозир офтоб чиқиб турибди. Расмлар яхши кўринади.\nЭр-хотинга мезбоннинг бу «одобсизлиги» ёқммади. Улар эран-қаран ўринларидан туришди. Ювиндилар. Қўзибой уларни устахонага олиб кирди.\nМеҳмонлар ичкарига қадам босишлари билан бўёқлар ҳиди димоқларига урилди, бу ердан тезроқ чиқиб кетиш ниятида, остонада тўхташди.\nҚўзибой ҳар хил рамкадаги расмларни ўнглади, сўнг ҳар бирига изоҳ бериб:\n— Биринчи таассурот қалай! — деди.\nХудоёр ҳам, Норбиби ҳам бу расмларда ўз қишлоқлари, унинг манзаралари ва одамларини яққол кўришди. Сўнг рассомдан буларнинг нархини сўрашди. Қўзибой гангиб қолди, дудмал жавоб берди. Қайтиб чиқдилар.\n— Энди кетамиз! — деди Худоёр. — Бозорда ишимиз бор, кейин қишлоққа қайтамиз.\n— Мунча тез?! — деди Қўзибой. — Шаҳарда қурилиш кўп, кўриш керак.\n— Янги музей, кинотеатр! — қўшимча қилди Афруза.\n— Бизлар қишлоқи, келин, — деди Норбиби. — Қурилиш кўп экан, кўрдик, кинони телевизорда кўрамиз.\nХудоёр ўйланиб, тушунтирди:\n— Тўйчиғимиз бор, бир-икки юз метр газмол олишимиз керак. Бугун якшанба, вақт ўтмасин!\n— Чой ичинглар…\n— Мана, иссиқ нон олиб келдим, — деди Афруза. — Қаймоқ бор.\nЧиқдилар. Қўзибой қишлоққа борган маҳаллари дўстларининг то катта йўлгача узатиб қўйишларини эслади:\n— Бўлмасам, ишларингиз битгач, бу ерга қайтиб келинглар… — деди. — Вокзалга олиб чиқиб қўяман!\n— Имкони бўлса келамиз.\n— Бу йил эртароқ боринглар, кутамиз. Қора камарга чиқамиз, қўй сўямиз, тандир кабоб қиламиз!\nҚўзибой сергакланиб, дўстига қаради:\n— Бўпти! — деди. — Афруза, бу йил албатта борамиз-а? Бир маза қилайлик! Колбаса жонга тегди?!\n— Бўтгги, бўпти! — деди Афруза.\nМеҳмонлар хусусий машинага ўтириб жўнадилар.\nАвжи баҳор кунларининг бирида Қўзибой билан Афруза тоғ этагидаги қишлоқларига боришди… Афрузанинг таржимаи ҳоли Қўзибойникига ўхшаш эди: у ҳам уруш йилларида ота-онасиз қолиб, етим болалар уйида тарбия топган, шунинг учун баъзи расм-русмни билмай ўсган эди.\nҚўзибой таниш шофернинг уйида меҳмон бўлди, эртасига Худоёрга телефон қилди:\n— Салом, Худоёр! Биз келдик! Дўстим, Қора камарга чиқамизми? — деди.\nХудоёр сукут қилди, сўнг:\n— Қўзибой, хафа бўлманг, вақтим йўқ. Агар мол керак бўлса, бераман, олиб бориб сўйинглар! — деди.\nҚўзибой алланечук бўлиб кетди:\n— Мол… ҳм, биз нима қиламиз молни? — деди. — Бизга… ярим кило гўшт ҳам етади, дўстим! Сизлар билан борсак, бошқача бўларди-да.\n— Мен чиқолмайман, хотиним ҳам, — деди Худоёр.\n— А, ҳм… унда қачон вақтингиз бўлади, биз кўп турамиз бу ерда!\n— Биз.. вақтимиз бўлмаса керак…\nҚўзибой гангиб, трубкани жойига қўйди. Кўчага чиқиб, хотини ёнига келди:\n— Гаплашдим, — деди Қўзибой у ёқ-бу ёққа аланглаб қараб. — Гаплашдим… Лекин… менимча, Афруза, Худоёрни кимдир бузибди. Ҳа-ҳа. Мени унга ёмонлаган биров, сениям… Ҳа, ёмон одамлар, ёсуманлар бор ҳаётда!\n← Аввалги Аввалги Шукур Холмирзаев. Кечаги кун кеча (ҳикоя)\nКейинги → Кейинги: Шукур Холмирзаев. Аҳад Мирзо йиғлади (ҳикоя)


Kutubxona - Muhammad Ziyo. Gʻashlik (hikoya) / Kiril\nSiz shu sahifadasiz: Muhammad Ziyo. Gʻashlik (hikoya) / Kiril\nМуаллифМуҳаммад Зиё Асар номиҒашлик (ҳикоя)\nТилЎзб Ҳажм35KBБезатишUzgen (admin@kutubxona.com) Қўшилган2012/05/31 Манбаhttp://www.ziyouz.com/index...\nУлар оилада беш фарзанд эди – тўрт ўғил ва бир қиз. Тўнғичи қиз у ҳамиша уй ишлари билан банд, онасига ёрдамчи исми... бунинг аҳамияти йўқ. Ўғилларнинг каттаси шу кеч кузда ўн иккига тўлади. Исми Эшмат... Ундан икки ёш кичкинанинг исми Ўлмас. Айтганча, асли исми бошқачароқ... Чақалоқлигида бир ўлимдан қолганди шу-шу Ўлмас, Ўлмас... Яна иккита жиблажибон бор. Бири биринчи синфни тугатди, кенжаси боғчада. Уларни исми... бунинг ҳам аҳамияти йўқ. Аҳамиятлиси, болаларнинг отаси ўз қўли билан ясаган оддийгина шкафда эди. Отаси дурадгор бўлмаса ҳам қўли гул эди, кичкина рандаси билан анча-мунча ишларни бемалол қиларди.\nОнаси «болаларга шкаф олиб берайлик» деб, жавраниб юрган кунларнинг бирида, отаси айвонга ром-дераза ясашга киришди. Бир йўла шкаф ясашни ҳам ўйлаб, қўшниларнинг шкафидан андоза олди. Шкафнинг ҳеч қандай антиқа жойи йўқ, беш бўлимаси бор, эшиги икки тавақалий ва ойнаванд, иккинчи қаватидан то бешинчи қаватгача жойлаштирилган нарсалар шаффоф тарзда кўриниш бериб турарди. Аммо энг пастки қавати бундан мустасно, эшик ёпилганда ҳеч нарса кўринмайди. Энг юқоридаги қавати – энг тўнғич фарзандга, ундан пастдаги иккинчига, кейингиси учинчига, йўғ-е... нимагадир шу ерда чалкашлик рўй берган. Учинчи қавати – тўртинчи фарзандга, тўртинчи қавати эса бешинчи фарзандга ва ниҳоят энг пастки қават учинчи фарзанд – Ўлмасга тегишли эди. Бу тартибни ким ва қачон, нимага асосланиб тузганини ҳеч ким билмайди. Ўзлари ҳам шу пайтгача ўйлаб, қизиқиб кўришмаган. Аянчлиси, бу ҳолатни қандай бўлса шундайлигича, табиий қабул қилинганлигида эди. Онаси ҳар дам олиш куни хоналарни ва шкафни тартибга келтиришни талаб қиларди. Бу аслида унчалик оғир иш эмас-у, лекин улар учун негадир ўлгудек қийин, ўта зерикарли ҳисобланарди.\nЭшмат катта ўғил бўлгани учун ундан талаб қилинадиган ишлар ҳам анчагина – эна-бола сигир, беш-олти қўй ва товуқларга қараши керак... ҳовлидаги экин-тикинга ҳам вақт-бемаҳал ёрдамлашиш, пиёз ўташ, сув қўйиш, ўт ўриш ҳам унинг гарданида.\nЁз чилласи ҳаво қизигандан-қизиса-да, соя-салқинда нафас ростлаш, дам олиш, ҳатто ариқ бўйларида роҳатланиш мумкин. Нима бўлди-ю, Эшмат «Робинзо Крузо»ни қайта ўқимоқчи бўлиб қидирди. Не кўз билан кўрсинки, унга тегишли шкаф бўлмаснинг ағдар-тўнтар қилинган, эсталиклар дафтари йиртилган эди. Бир зумда барча хотиралари йўқ қилингандай бўлди. Ёзги таътилда эмасми, ўн-ўн беш кундан бери шкафга қарагани йўқ. Шу кунларда опаси ёки ҳеч қайси укаси билан жиққамушт бўлгани йўқ. Демак, бунга камида бир ҳафта, ўн кун бўлган деб ўйлади у. Охирги марта қайси бири билан гап талашганини-ю, уларда дафтарни йиртишга арзугулик сабабни эслай олмади. Кайфияти тушиб, асбийлаша бошлади. Бир кун кенжа укаси опаси билан гап талашиб қолганда, кенжатой оёғи остига стул қўйиб, шкафнинг энг юқори бўлинмасини ағдар-тўнтар қилиб ташлаганди. Энг кичиги шундай қилгандан кейин, бу ишни ҳаммадан гумон қилиш мумкин. У Ўлмас қилган бўлиши мумкин, деб ўйлади. Шу тобда унинг ҳам шкафини ағдар-тўнтар қилиб ташлашни хоҳларди. Аммо Ўлмаснинг нарсалари шундоқ ҳам ивирсиб ётибди –ески-туски китоб-дафтарилар, бузуқ радио, ҳатто велосипеднинг эҳтиёт қисмиларими-е, ҳаммаси бор. Баъзан онаси бозордан тансиқроқ егулик олиб келиб, болаларга тақсимлаб берганда, Ўлмас шуни ҳам бўлмасига яшириб, ҳамманики тамом бўлгандан кейин, кўз-кўз қилиб ейди.\nСевимли китоб ҳам бир ёқда қолди. Xаёллар ҳар томонга сочилиб кетди. Кўнглида бир ғашлик пайдо бўлганини сезди. Йўқ, пайдо бўлгани йўқ, у анчадан буён буни ҳис этиб яшайди. Негадир ҳозир бир ғимирлаб қўйди. Бу ҳол авваллари ҳам бўлган, бу қандайдир нохушликдан дарак эди.\nҲар куни шу аҳвол. Кечга томон оғилхонада юмуш кўпайиб кетади. Мол, қўй, товуқларга қараш, яна бошқа югур-югурлар. Иш тиғиз пайтда Ўлмас жиғибийрон бўлиб Эшматнинг ёнига келди-да:\n– Мени велигимга ким тегинди, – деди заҳарлик билан.\n– Билмадим, – деди акаси бош кўтармай.\n– Сендан бошқа ҳеч ким бу ишни қилмайди, қанотини қара эгворибсан.\n– Велиг-пелигингни билмайман, бор жўна, ишингни қил!\n– Кеча сени шкафингни кимдир титган, сен эса буни мендан кўриб, аламингни велигимдан олгансан. Тўғрими, тан ол, тўғрими?\n– Менга қара, бор жўна, жаҳлимни чиқарма!\n– Ҳали шунақами? Зўрмисан, уришасанми, уришасанми?... Энди ўзингдан кўр!\nЎлмас велосипедини бир четга суяб, кинолардаги кун-фу-чиларга ўхшаб, қўлларини ҳар томонга айлантириб, беўхшов овоз чиқара бошлади.\n– О-в-у..у... аж.. аж-а-а-а...\nБир-икки ойдан бери Ўлмас иккита-учта оғайнилари билан ўзларича тўпланишиб, карате билан шуғулланиб юрарди. Ҳозир Эшмат шуни эслаб, мийиғида кулди-да, – Ростдан уришмоқчимисан? – деди.\n– Ҳа, кучинг етадими? – деди укаси ҳамон қилиқ кўрсатиб. Негадир унинг ҳаракатлари ўзига ярашмасди.\n– Юр, ҳовлининг этагига ўтамиз, – деди ниҳоят Эшмат боши билан имо қилиб.\n– Бўлди, гап йўқ, кетдикми? – деди Ўлмас худди шуни кутиб тургандек. Ҳовли этагига етганда Ўлмас яна ўша беўхшов луқмалар қилиб, товуш чиқариб сакрай бошлади. «О-в-у..у... аж.. аж-а-а-а...»\nЭшамат нари-бери қилиб ўтирмади. Меҳнатда пишган чайир қўллари билан шартта ёқасидан олди-да, оёғига келиштириб бир тепганди. Ўлмас шилқ этиб йиқилди. Акаси чап қўли билан муштимзўрнинг бўйнидан бўғиб, чап тиззаси билан кўкрагидан босди. Ўлмас жон бераётган товуққа ўхшаб питирлар, шунда ҳам тилига эрк бериб, ҳар балолар деб алжирарди. Шунда Эшмат бор кучини ўнг қўлига йиғиб, аммо негадир ярим куч билан унинг башарасига бир туширди-ю, укасини қўйиб юборди. Ўлмас вой-войлаб қўли билан юзларини беркитганча ўкириб йиғлаб, уй томонга кета бошлади. «Яхши бўлди-да, қайтиб сакрамайдиган бўлди», деди акаси ичида.\nЭшматнинг кўнгли бирдан бўм-бўш бўлиб қолди. Аммо бу узоққа чўзилмади, тағин қандайдир ғашлик чулғади. Бу эртага отасидан ейдиган калтакнинг ташвиши эди.\nЁз кунлари. Ярим тун, юлдуз тўла осмонда ой сузади. Майин шамол, чигирткаларнинг чириллаши тинмайди. Ҳамма-ҳаммаси ғоятда гўзал, аммо...\nОдатларига кўра, баҳордан то кузгача эркаклар, ташқаридаги сим каравотларга ҳобгоҳни қўчиришарди. Эшмат ухлаб ётган Ўлмаснинг ёнига секин келиб, унинг юзига қаради, ойнинг ёруғида кўзининг таги кўкариб, қонталаш бўлиб қолганлиги билинар-билинмас сезиларди. Яна ваҳима босди.\nЭртаси кечгача ҳеч кимга ҳеч нарса бўлмагандай ҳамма ўзи билан ўзи овора бўлиб юрди. Эшмат «Наҳотки Ўлмас ҳеч кимга, ҳеч нима айтмаган бўлса,» деб ҳайратланди...\nОта-онаси турадиган уйнинг даҳлизида стол-стул, музлатгич ва нон сақлайдиган сандиққа ўхшаш бир яшиқ бўларди. Томоша кечки томон айнан ўша даҳлизда Отаси ишдан қайтгач, яшин тезлигида рўй берди. – Отаси Эшматдан нима бўлгани, айб кимдан ўтгани, ким ҳақ, ким ноҳақ деб суриштириб ўтирмади. Уйга қамаб, «қизпрушни боласи» дея сўкинганча, ура бошлади. Эшмат «Ота, отажон, жон отажон» деб йиғлашдан, такрорлашдан тўхтамасди. Xона тор бўлгани учун қочиб қутилишнинг ҳам иложи топилмасди, зарбалардан бири боланинг кўкрагига тегди. У яшиқнинг устига орқаси билан йиқилиб қолди. Шундан сўнг калтаклаш тўхтади. Аммо Эшматнинг инграши тинмасди. Отасининг «Ўчир овозингни» деган бақириғидан сўнг, у унсиз йиғлай бошлади.\nОтаси ташқарига чиқиб, Ўлмасга:\n– Сен ҳам каттани катта деб иззатингни билгин – деб танбеҳ бериб қўйди, холос.\nЭшмат насибага ярашасини олволиб, ташқарига чиқди, ҳали билинмаган эканми, бели нимагадир ачишиб оғрирди. Кейин «отажонлаб» йиғлаганини эслаб баттароқ эзилди.\n«Нимага Отажон дедим, ота ҳам шунақа бўладими? Сўраб-суриштирмайдими мундоқ? Кимдан ўтди, нимадан бошланди, ким айбдор? Ҳе-йўқ, бе йўқ калтаклагани-калтаклаган», деб ичида нолиди. У одатда отасидан таёқ еганда иштонини ҳўллаб қўяр ва калтак баттар авжига чиқарди. Бу сафар ҳартугур иштонини ҳўлламагани учун ўзини катта бўлиб қолгандай ҳис этди. Янаги сафар калтак еганда отажонлашни ҳам бас қилишим керак, деди ўзига ўзи. Бироқ белидаги ачишиш тарқамади.\n«Бу дунёдаги энг бахциз бола иккита бўлса, бири менман, агар битта бўлса, ўша биттаси ҳам ўзим». У худди ўзини ўгайдай ҳис қилди. Қайтага ўгай бўлганида бунчалик эзилиб юрмасмиди? Бегона ота, бегона она, ака-ука йўқ, кимдан, нимадан хафа бўласан, бегона бегона-да деб қўл силтаб кетаверасан», ўйлади у. Унинг ҳаётида қувончли кунлар ҳам, ташвишли кунлар ҳам кўп бўлган, лекин унинг назарида, азоблиси кўпроқдек туюлди. Яна беихтиёр икки-уч ой олдинги бузоқ воқеасини эслади. Ўшанда бузоқ арқонидан бўшалиб кетиб, сигирни эмиб қўйган, устига-устак ҳовлидаги экин-тикинлар пайхон бўлган эди.\n– Доим қўлинг учуида иш қиласан, курмак бойлашни биласанми ўзи? – ўшқирди отаси.\n– Ҳм... – деди минғирлаб Эшмат.\n– Қани бойла-чи.\nЭшмат бузоқни боғлай бошлаган эди. «Ундай эмас», – деди отаси боланинг юзига тарсаки уриб. Боланинг кўзидан дувиллаб тўкилаётган ёшлар отасининг курмак усулида боғлашни кўришга ҳалақит берар, уларни артиб улгуролмасди.\n– Қара, аввал чап қўлинг билан арқоннинг бир учини қайириб ушлайсан, кейин ўнги билан бир айлантириб, нарги учуини чап қўлингга оласан, чапдагини эса ўнгига олиб тортасан, кўрдингми?\nУ ҳеч нимани кўра олмаганлиги сабабли яна ўзи билган эски усулда боғлай бошлаган эди.\n–Унақа эмас, кўрмисан? – деди-да, ўғлининг юзига яхшилаб туширди.\nЭшмат иштонини ҳўллаб қўйди. Шунгами, бошқа сабабданми отаси тутоқиб кетди, бирин-кетин зарбалар ёғдирди. Роса таъзирини еганди ўшанда.\nЭшматни назарида ўшанда ҳам ноҳақ калтакланганди. Айби йўқ эмас, бор албатта, лекин иш тақсимлашда адолацизлик қилинган эди. «Нима учун ҳамма ишни фақат мен қилишим керак. Укаларим ҳам бор-ку, нега улар ҳеч бир иш қилишмайди. Ахир мен етти ёшимдан мол-ҳолга мустақил равишда қараб келаяпман-ку, нега ўн ёшли укаси Ўлмас ҳозиргача қарашмайди. Мактабга боради-келади. Кўчада дайдийди. Ҳеч бўлмаса товуқларга қараганда ҳам Эшматга озроқ ёрдам бўлади. Йўқ бундай қилишмайди, чунки битта етим, ўгай Эшмат деган қули бор. Тамом-вассалом. Бузоқ бўшалиб, сигирни эмиб қўйибди. Xўш, нима бўпти? «Осмон узилиб ерга тушдими?» Буларга мол керак, бузоқ керак, сут керак, помидорлар-у, унинг жўягига экилган бачки ҳам керак...\nАммо.. зинҳор ва зинҳор Эшмат керак эмас. Фарзанд керак эмас», хаёлидан ўтказди бола.\nҲар бир тонг ёришиб келса-да, ҳар доим ҳам ёруғлик олиб келавермас экан. «Инсон яхшиликни тез унутади, аммо ёмонликни ҳеч қачон унутмайди», деган ақида тўғри шекилли, ҳар ҳолда у авваллари турли сабаблар билан бир йилда бир марта яхшигина калтакланар эди. Бу йил эса иккинчи марта худди шундай калтак еганини эслаб, ичи зил кетди. Кўз олди қоронғилашиб, юраги сиқилиб, бўғзига нимадир тиқилгандай бўлди. Ҳовли этагидаги тераклар остида ўралашиб ниманидир излар, лекин нима эканлигини ўзи ҳам билмасди. Ҳавони димлиги баттар нафасини қисаётгандек бўлди. Алам қиладигани кўнглидаги ғашлик тарк этмаётган эди. Олдинлари бундай дилхунликдан сўнг бирор ҳодиса юз берар, ўша кўнгилсизликдан кейин тўлғоқдан қутилган хотиндек бўм-бўш бўлиб қолар эди. Бу сафар эса аксинча,\nғубор тарқалмай қайтага ғашлик, тугун оғирлашиб, катталашиб бораётганлигини ҳис этди.\n«Нега ҳамиша мен айбдор бўлишим керак. Нега? Нима учун? Қачонгача? «Бундай отам бўлганидан, етим бўлганим яхши эмасми?» деб юборди Эшмат беиҳтирёр\nБиллур осмон бир чайқалди-да, бирдан гумбурлаб йирик-йирик ёмғир томчилай бошлади. Қўни-қўшни, хотин-ҳалаж шоша-пиша дордаги кийимларни йиғиштирар ва ҳамма ўзини панага ура бошлади.\nЭшматга гўё энди барибирдек, қоққан қозиқдай тураверди. Сочлари, юзлари, елкаларига ёғаётган ёмғир илиқ эди. Сочлари, уст-бошидан баданига сизаётган ёғин алланечук ёқимлидай. Бир ёқда қуёш, бир ёқда ёмғир, аммо бу кўпга чўзилмади. Биров буни «бўри болалади» деса, бошқаси «Бу шира-ку» дерди. Эшмат «Нима бўлса бўлавермайдими?» дея оғир хаёлларга чўмди.\nЁмғир тингач, камалак кўринди. Ҳамма болалар қий-чув қилишиб томоша қилишар, сакрашар, ўйнашар, бундан уларнинг ота-оналари ҳам завқланишарди. Бироқ бу Эшматнинг ғашлик чўккан кўнглини кўтаролмади.\nЁз чилласи. Айни пешин маҳали. Қилт этган шамол йўқ. Кишини лоҳас қилади. Кўпинча қишлоқ одамлари бу вақтда соя-салқин уйда дам олишади. Табиийки, Эшматларниникида ҳам шундай. Опаси ярим чақиримдан олиб келган сувини аввал ерга қўйди-да:\n– велосипедини яна жой қуригандай шу ерга қўйибди, – деб уни еталаб бориб узум сўкичаги устунига суяб қўйганди, қаноти устунга тегиб қийшайиб қолди. Бу ўша Ўлмаснинг велосипеди эди.\nЭшмат буни кузатиб туриб, ўйланиб қолди. Опасининг дам олишга кириб кетишини кутди. Шундан сўнг Эшмат Ўлмаснинг велосипедини олиб кўчага чиқди, ўртоғи Йўлдошникига борди. У ҳам велосипедини олиб чиқди. Чўмилишга кетишди. Уларнинг қишлоғи Қумқишлоқ деб аталади. Улар қуёшчиқар томонга йўл олишди. У ёқда катта ариқ бор. Икки қирғоғи йўл, ўнг томонида катта дарахтлар бор, чапида эса йўқ, шу сабабли ўтган машина, тракторлар йўлнинг тупроғини худди ундек майин ҳолга келтирган. Эшмат бир калла ташлаб ариқнинг уёғига чиқди-да, иссиқ тупроққа бағрини бериб чўзилди.\n– Оҳ-о, мазза, – деди.\nОрқасидан Йўлдош ҳам ўзини сувга отди, сувдан чиқиб ўртоғ ёнига келди-да:\n– Ие, нима бўлди? –дея сўради Эшматнинг белидаги кечаги қашқага ишора қилиб. Бу ўша отасидан еган калтакнинг асорати эди. Унинг бўғзига нимадир тиқилди.\n– А... кеча... оғилхонада тойиб кетувдим, – деди ва шарт ўрнидан туриб, бир калла ташлаб ариқнинг уёғидан чиқди. Апил-тапил кийиниб, йўлга тушди. Йўлдош ҳой-ҳойлаганича қолаверди.\nЭшмат ҳамма нарсага чидаши мумкин, аммо хўрликка эмас. Нега бунчалик сиқилаяпман, ахир бари ўтди-кетди-ку, балким Йўлдошнинг дадаси чет элга хизмат сафарига бориб, қайтишда болалари учун копток олиб келганлиги учудир. Ўшанда, «Нега мен ҳам шу оилада туғилмаганман», деб анчагача афсусланиб юрганди. Шунга бўлса керак, Йўлдошнинг гапи жуда оғир ботди. У айни пайтда ҳеч кимни кўргиси, эшитгиси келмасди. Фақат телбаларча велосипедни учирар экан, минг бир хаёл кўчасига кириб чиқди. Уни бемаъни жавобсиз саволлар қийнарди.\nУ велосипедда кунботар томонга қараб елиб борарди. Баданидан томчилаётгани терми ёки сувми? Билолмади. Юзига, кўксига муздек шабада урилса-да, бадани чўғдек қизирди.\nУ анча вақтдан кейин сал ўзига келиб, атрофга қараганда бутунлай бошқача манзарани кўрди. Бегона далалар, йўллар, зовури қазилган дўнгликлар. Ўтлаб юрган мол-қўйлар ҳам нотаниш. Бу «Бўстон» қишлоғининг йўллари эди. Эшмат шу тобда жуда чарчаганини, уйга қайтиши зарурлигини, бундан ҳам оғирроғи кўксидаги ғашлик тобора ғужмаклашиб бораётганини ҳис этди.\nУйга етиб келганда унга ҳеч ким рўбарў келмади. Велосипедни тўғри бориб сўкичакни устунига суяб қўйди. Аммо яхши ўрнашмаган эканми, сидирилиб устунга тиралиб қолди, қаноти қийшайди. Эшмат уни кўрса-да, бепарво ўз ишига йўналди.\nЭшмат шу кунларда анча ўзини олдириб қўйди. Буни онаси сезиб, отасига бир нималар деган шекилли, Эшматни оромгоҳга юборишди.\nБу оддий қишлоқ оромгоҳи бўлса-да, дам олиш, кўнгилочар ўйинлар яхши ташкил этилган. Уч маҳал овқат, ўйин кулги, яна нима керак. Эшмат келган кунининг эртасига футбол ўйнаб сал чалғигандек бўлди. Аммо бу ҳам кўпга чўзилмади. Яна ўша мавҳум ғашлик кўнглини эгаллади. Оромгоҳга келганининг тўртинчи куни якшанбага тўғри келди. Раҳбарлар кўринмас, катта тарбиячи ва ёрдамчи тарбиячилар қолган эди. Кун анча эркин ўтар, болалар қий-чув қилишар, анҳордан чиқмай роса яйрашарди. Дам олиш соатидан сўнг гуруҳларга бўлиниб яна қизиқарли ўйинлар бошланди. Эшмат эса шунчаки томошабин бўлиб турди, холос. Гуруҳдошларидан бири келиб, уни дарвоза томонда ёрдамчи тарбиячи чақираётганини айтди.\nТарбиячиси ёнига чақириб, нарсаларини йиғиштиришини, уни олиб кетгани амакиси келганини айтди. Бола ҳайрон бўлди. Унингча жавоб беришдан олдин қандайдир расмий қоғозлар тўлдирилиши, директорми, бошлиқми, кимдир рухсат бериши лозим эди. Бугун дам олиш куни, катталар йўқ бўлса, ёрдамчи тарбиячи қандай қилиб ўзича жавоб бериши мумкин.\nУсти-бошини йиғиштириб жомадонига жойлаб, тарбиячи билан амакиси гаплашиб турган жойга борди. Кўришди, гаплашди, аммо ҳеч нарса англай олмади. Тарбиячи: – Бўпти, сен боравер, мен ўзим раҳбарларга тушунтириб айтаман, – деди.\nЭшмат амакиси билан аввалдан яхши келишмайди. Ундан бир гап олиш амри маҳол, шунинг учун тарбиячига қараб: – Тинчликми, нима гап экан? – деб сўради. – Сен боравер, хавотир олма, раҳбарларга ўзим тушунтираман, – деди яна тарбиячи қўзлари олиб қочиб.\n«Кеча бир бола икки соат йўқ бўлиб қолганда ҳамма оёққа турган, роса тўполон бўлган эди. Бугун эса ҳеч нарсадан ҳеч нарса йўқ менга бутунлай жавоб бериб юборяптими? Тинчлик бўлсин ишқилиб», ўйлади у.\nМашина икки-уч уй берироқда тўхтади. Эшмат машинадан тушиши билан йўлнинг икки четида узун ёғочларнинг устига кўрпача ташлаб ўтирган маҳалладошларини кўрди. Уларнинг бу ҳолати қалдирғочларнинг симёғочларга тизилиб ўтиришини эслатарди. Бола гангиб қолди. Қўрқибгина амакиси ортидан эргашди.\nЭшмат ҳовлига кирганда таниган-танимаган одамлар ҳар томонда юришар, амакиси уни опаси турган уйга олиб кирди.\nЭшмат опасининг йиғидан кўзлари шишиб кетганини кўрди.\n– Нима бўлди, опа тинчликми, – йиғи аралаш сўради укаси.\n– Келдингми? Ке, укагинам, – деб Эшматнинг бошини қўллари орасига олди-да, худди кайвони аёллардек, пешонасидан ўпди, кўзларида шашқатор ёшлар оқди, Эшмат ҳам қўшилиб йиғлади.\n– Биз ҳам билмаймиз, отам аварияга учрабди, ҳозир касалхонада эмиш, аҳволи оғир дейишяпти.\n– Ойим қанилар?\n– Нариги уйда ўзларидан кетиб қолдилар, холам қараяптилар, бир оздан сўнг сени ўзим олиб кираман, хўпми? – деди опаси.\n– Xўп, хўп деяпман-ку, – йиғлаб жавоб берди ука.\n– Бошқа кўйлагинг борми? – сўради опаси.\n– Қанақа кўйлак?\n– Устингдаги қизил экан. Кўкми, қорасими, борми?\n– Шундай қилиш керак. Йўқса, одамлар гапиради.\nЭшмат сумкаларини титкилай бошлади.\n– Кўк кўйлагим йўқ, оқ-қора катак бўладими? –деб йиғламсираб сўради.\n– Бошқаси бўлмаса, майли, ўшани кия қол,– деди опаси.\nОпаси ўзидан бор-йўғи икки ёш катта бўлса-да, худди катталардек, худди момолардек ўзини тутишини, юпатишини кўриб ҳайрон қолди. Умуман бу нарсаларни қаердан, қачон, кимдан ўрганган, онаси яримжон бўлганлиги учун ҳам уй юмушлари опасининг зиммасида эканини эслади. Ўша куни яна бир нарсани тушунди: у ҳамиша ўзини хўрланган, камситилган деб ҳисоблар эди. Аммо шу тобда опасига ўзидан кўра минг чандон қийинроқ бўлганлигини ҳис этди. Эшматнинг бошидан ўтганлари азоб бўлса, аллақачон опаси ўлиб кетиши керак эди-ку. Нега унда яшаб юрибди? Қолаверса, опаси бирор марта ҳаётдан, на отаси, на онасидан нолиганини эслай олмади. Қачондан бери қуюқ тумандек, кўнглида туриб қолган ғашлик йўқолганди. Бу ғашлик қачон, қаерда йўқолганлигини эслаёлмади. Энди уни кўнгли ҳеч нарсани сезмаётгандек, бўм-бўш бўлиб қолганди. Бу яхшиликками ёки...\nТашқарига чиқди. Айвондаги шкафни эшиклари қия очилганини кўрди. Ёпиб қўйиш учун яқинлашар экан, шкафдан қандайдир бадбўй ҳид келарди. Эшмат дарров ўзича тушунди – Ўлмас яна бўлар-бўлмас нарсаларни шкафига солган бўлса керак, дея ўйлади. Мана оқибати, шу пайтда, қандай қилиб тозалаш, тартибга келтириш мумкин. Ҳовлига ҳамма кириб-чиқиб турган бўлса, қариндош-уруғ, маҳалла-кўй нима деб ўйлайди. «Қани энди ер ёрилса-ю, ерга кириб кецанг», кўнглидан ўтказди Эшмат. Шу тобда унинг чап кўксига нимадир қаттиқ санчилди. Авваллари кўнглини қандайдир ғашлик қопларди. Бу эса аниқ оғриқ, санчиқ эди. Унинг митти юраги санчаётган эди.\n"http://www.kutubxona.com/wiki/index.php?title=Muhammad_Ziyo._Gʻashlik_(hikoya)_/_Kiril&oldid=13534" dan olindi


Грецияда портлашлар рўй берди\nГрециянинг Афина ва Салоники шаҳарларида портлаш содир этилди.\nХабарларга кўра, пойтахт Афинадаги фонд биржаси биноси олдида машинага ўрнатилган мослама портлатиб юборилган. Оқибатда бир аёл енгил тан жароҳати олган, фонд биржаси биносига зарар етказилган.\nСалоники шаҳрида эса бомба мосламаси ҳукумат биноси ташқарисида портлатиб юборилган. Бу портлашда ҳеч кимга талофат етмаган.\nМаълум бўлишича, бу воқеалардан бир неча соат аввал номаълум шахслар ахборот агентликларига қўнғироқ қилиб, портлашлар содир этилиши ҳақида огоҳлантирган.\nГреция полицияси Афинадаги портлашнинг ашаддий сўлчи жангари гуруҳ иши эканини гумон қилмоқда.


Бектемир вазнидан қатъи назар дунёнинг энг зўр боксчилари қаторидан жой олади! – O'zbekiston Milliy paralimpiya qo'mitasi\nБокс оламида ўз нуфузига эга бўлган Asianboxing.info сайти яқин йиллар ичида вазн тоифасидан қатъи назар дунёнинг энг кучли профессионал боксчилари рейтингида (pound-for-pound) кучли ўнликка кириши мумкин бўлган чарм қўлқоп усталари номини эълон қилди.\nМазкур сайт мутахассислари таҳлилларига кўра, Бектемир Мелиқўзиев 2023 йилга бориб, P4P-рейтингининг энг юқори поғоналарида қайд этилади. Ҳамюртимиздан ташқари, кучлилар қаторига қозоғистонлик Турсинбой Қулаҳмет, япониялик Косеи Танака, Дзюнто Накатани ва америкалик Жесси Родригес ҳам энг кучли боксчилар рўйхатидан жой олишга даъвогар ҳисобланади.\nБектемир Мелиқўзиев профессионал боксга ўткагина кўп бўлгани йўқ. Фарғоналик чарм қзлқоп устаси дастлабки профессионал жангини 2019 йилнинг 13 июнида Мартин Риос Фиделга қарши ўтказиб, катта тажрибага эга рақибини биринчи раунднинг ўзида соф нокаутга учратганди.\nБарча жангларини АҚШда ўтказаётган Бектемирга промоутерлар профессионал рингда кўп жангда иштирок этган ва рейтингдан юқори поғоналарда қайд этилган рақибларни рўбарў қилмоқда. Бунинг самарасида, ҳамюртимиз дастлабки чемпионлик камарларини қўлга киритиш учун кам вақт сарфлаяпти. Хусусан, Мелиқўзиев ўтган йили декабр ойида ўзининг тўртинчи жангида Ваугн Александрни очколар ҳисобида мағлуб этиб илк соврини – World Boxing Association Continental Americas минтақавий чемпионалик камарига эга бўлди.\nБектемир жорий йилнинг 30 октябрь куни олтинчи жангида Алан Кампани учинчи раундда рингга қулатиб, World Boxing Organisation Inter-Continental қитъалараро чемпионлик камарини ҳам ўзиники қилди.\nУмуман олганда, бу боксчимиз олтита жангдан бештасини нокаут ва биттасини очколар ҳисобида ўз фойдасига ҳал қилган ва у рейтингда жадал кўтарилиб бормоқда.\n24 ёшли спортчимиз ҳаваскорлар ўртасида ҳам юқори натижаларни қайд этгани ва катта тажриба тўнлагани унинг профессионал сифатидаги фаолиятида ҳам қўл келмоқда. Бектемир 2014 йилда ҳаваскор бокс бўйича ёшлар ўртасида Осиё, жаҳон ва Олимпия ўйинлари чемпиони бўлган. Катталар ўртасидаги мусобақаларда икки карра Осиё чемпиони, жаҳон чемпионатлари кумуш ва бронза медали соҳиби, Рио Олимпиадаси вице-чемпиони сифатида шоҳсупадан ўрин олган.\nБектемир Мелиқўзиев учун 2021 йилги мавсус ўта масъулиятли ва аҳамиятли давр бўлади. Унинг менежерларидан бири Алико Фролов навбатдаги жанглар ҳақида қуйидаги фикрларни билдирган.\n– Aгар барчаси режадагидек кетса, биз кейинчалик собиқ жаҳон чемпиони Девид Лемьё, Дениэль Жейкобс ва шу каби машҳур боксчиларга қарги жанг қиламиз. Бизга Сергей Ковалёв ёки Салливан Баррера каби номдор рақибларни ҳам таклиф қилишган эди. Бу борада биздан сўрашнинг ҳожати йўқ. Бектемир айни пайтда 76 килограмм вазн тоифасида жанг қилаётган бўлса-да, оғирлиги 79 кило бўлган рақиблар дивизионидан жиддий чақириқларни қабул қилишга тайёрмиз.\n“Golden Boy” промоутерлик компаниясининг жанглар ташкилотчилиги бўйича масъули Роберто Диас билан маслаҳатлашган ҳолда, 2021 йил охирига WBA ёки WBO йўналишида чемпионлик жангини мақсад қилганмиз. Aлбатта, барча каби бу йил бизда ҳам танаффус бўлди, аммо Бектемир ҳар доим юқори формани сақлади ва бўлғуси жангларда ундан ажойиб ғалабалар кутамиз”, – деди Фролов.\nJismoniy tarbiya va sport vazirligi OAV xodimlarini sport maydoniga chorlaydi


Ўқишга киритиб бериш эвазига 5000 доллар олган ўқитувчи қўлга тушди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ўқишга киритиб бериш эвазига 5000 доллар олган ўқитувчи қўлга тушди\nЖиззах вилояти ички ишлар бошқармасига Самарқанд вилояти Пастдарғом тумани Жума шаҳарчасида истиқомат қилувчиХ.Ш. ариза билан мурожаат қилади.\nАризасида шу йилнинг 15 июль кунифарзандиниЖиззах Давлат педагогика институтига ўқишга киритиш мақсадидаҳужжатларини топшириш учун институтга борганлигини баён этган. Натижада ҳужжат топшириш вақтидаўзини Ҳақназар деб таништирганфуқаро билан суҳбтлашишади. Суҳбат давомидаинститутда бўлим бошлиғи лавозимида ишловчи Тоҳир исмлитаниши борлигини, у билан яқиндан таништириб қўйиш таклифини айтади.\nКелишувга асосан 17 июль куни Ҳақназар таниши бўлган Тоҳирнинг хонасига олиб боради. Учрашув жараёнидақизини ўқишга киритиб қўйиш эвазига5.000 АҚШ долларини Ҳақназар орқали беришини айтади.\nШу йилнинг 19 июль куни Жиззах Давлат педагогика институти олдида Ш.Рашидов тумани “Куёвбоши” ҚФЙда истиқомат қилувчи Ҳ.Ҳ. қизини ўқишга киритишни ваъда қилиб, Жиззах шаҳри Бобур маҳалласида истиқомат қилувчиШ.Хдан 5000 АҚШ долларини олаётган вақтда вилоят ички ишлар бошқармаси ҳамда вилоят прокуратурасининг тезкор тадбирига қўлга тушади. Олиб борилган тезкор суриштирув ишлари натижасига кўра Ҳ.Ҳ. Жиззах Давлат педагогика институтининг махсус сиртқи бўлимида ишлайдиган Х.Т.га беришлигини айтади ва тадбир давомида Жиззах ДПИ олдидаТ.Х. келишувга асосан Ҳ.Ҳ.дан 5.000 АҚШ долларини олган вақтида ушланади.


АЁЛЛАР СОҒЛИҒИ – ЖАМИЯТ БОЙЛИГИ - Ўзбекистон овози газетаси\nАЁЛЛАР СОҒЛИҒИ – ЖАМИЯТ БОЙЛИГИ\nФарғона вилояти Данғара туманида «Аёллар соғлиғи – жамият бойлиги» лойиҳаси доирасида соғлом турмуш тарзини тарғиб этишга бағишланган давра суҳбати ўтказилди.\nЎзбекистон Халқ демократик партияси вилоят кенгаши ташаббуси билан «Соғлом она ва бола йили» Давлат дастури ижроси доирасида ташкил этилган тадбирда Президентимиз раҳнамолигида хотин-қизларни ҳар томонлама қўллаб-қувватлаш, уларнинг оила ва жамиятдаги ўрнини мустаҳкамлаш, оналик ва болаликни муҳофаза қилиш борасида амалга оширилаётган ислоҳотлар юксак самаралар бераётгани таъкидланди. Давлат дастури ижросини таъминлашда жамоат бирлашмалари, жумладан, сиёсий партиялар ҳам фаол иштирок этмоқда.\n— Партиянинг туман кенгаши сафидаги 2 минг 500 дан ортиқ аъзонинг етмиш фоизи аёллардир, — дейди Ўзбекистон ХДП Данғара тумани кенгаши раиси Зиёдахон Ҳамроалиева. — Депутатлик гуруҳининг 10 аъзосидан 5 нафари ҳам хотин-қизлар. Сафимизда ижтимоий соҳа раҳбарлари бўлган партиядошларимиз кўп. Бугунги тадбирда уларнинг сафига яна 20 нафар аёл қўшилди.\nЎзбекистон ХДП кўчма жамоатчилик қабулхонасида партия депутатлик гуруҳи аъзолари 46 хотин-қиз мурожаатини қабул қилди. Тадбир доирасида Данғара тумани «Оқжар» қишлоқ врачлик пунктида хотин-қизлар ва болалар тиббий кўрикдан ўтказилди.


Коронавирусга чалинганларнинг териси нима сабабдан кўкариши айтилди – Bugun.uz\nЯнгиликлар - 17:08 · 16.01.2022\nРоссиялик гематолог Павел Трахтман нега коронавирус билан касалланган беморлар терисида гематомалар (кўкариш — органларнинг ёпиқ ва очиқ жароҳатларида қоннинг тўпланиши) пайдо бўлиши мумкинлигини тушунтирди. Бу ҳақда «Sputnik» хабар берди.\nФото: «The Washington Post»\nУнинг сўзларига кўра, коронавирус қон ивишини кучайтиради, оқибатда қон қуюқлашиб, томирлар бўйлаб ҳаракатланишда қийналиб, тўқималарда қолиб кетади. «Коронавирусни даволашда қўлланадиган дорилар орасида жуда қатъий кўрсатмалар бўйича буюриладиган антикоагулянтлар (қон ивишига қарши препаратлар) ҳам бор. Шу сабабли уларни қабул қилиш терида турли кўкаришларни келтириб чиқаради», — деб тушунтирган Трахтман.\nШунингдек, у агар беморларнинг танасида гематома аниқланса, шошилинч равишда шифокорга мурожаат қилишни маслаҳат берган. Унинг таъкидлашича, коронавирусни даволаш фонида тез-тез кўкаришлар пайдо бўлиши шифокорга қон ивиш тизимини диққат билан кўриб чиқишга сигнал беради. Мутахассис кўкаришлар нафақат ковид, балки бошқа хавфли касалликларнинг ҳам аломати бўлиши мумкинлигини қўшимча қилган. «Агар терида гематомалар ҳеч қандай ташқи таъсирларсиз, яъни бирор жароҳат сабабли юзага келмаган бўлса, дарҳол шифокорга мурожаат қилиш керак», — деган у.\nАввалроқ мушуклар қонида инсонлар учун хавфли бўлган коронавирус топилгани ва ковид юрак фаолиятига қандай таъсир қилиши хабар қилинган.


Ўзбекистон Ички Ишлар Вазирлиги Академияси ҳақида — У ким, бу нима — QOMUS.INFO\nQOMUS.INFO > Ў ҳарфи > ЎЗБЕКИСТОН ИЧКИ ИШЛАР ВАЗИРЛИГИ АКАДЕМИЯСИ\nЎЗБЕКИСТОН ИЧКИ ИШЛАР ВАЗИРЛИГИ АКАДЕМИЯСИ\nЎЗБЕКИСТОН ИЧКИ ИШЛАР ВАЗИРЛИГИ АКАДЕМИЯСИ — ҳуқуқни муҳофаза қилиш органлари учун ходимлар тайёрловчи олий таълим муассасаси. 1994 йил 2 сентябрда тйшкил қилинган. Ички ишлар органлари юқори малакали мутахассисларини тайёрлаш, қайта тайёрлаш ва уларнинг малакасини ошириш академиянинг асосий вазифаси ҳисобланади. Академия таркибига ички ишлар органлари зобитларини тайёрлаш ўқув курслари, зобитлар малакасини ошириш фти, олий академик курслар, ички ишлар органлари сержантлар таркибини тайёрлаш олий курслари, 21 кафедра, 14 бўлим, турли ёрдамчи хизматлар киради. Академияда ўқиш мулдати: ички ишлар органлари зобитлари ихтисосликлари бўйича 4 йил, ички ишлар органлари бошқарувини ташкил этиш бўйича 1 йил, сержантлар тайёрлаш бўйича 6 ой. Тингловчиларга ижтимоийгуманитар, иқтисодиёт фанлари, махсус ва умумий юридик фанлар ўқитилади, амалий фаолиятнинг илғор шакл ва услублари ўргатилади. Уларга Ўзбекистон ФАнинг 3 академиги, 19 фан д-ри ва 13 проф., 87 фан номзоди ва 39 доцент билим беради.\nАкадемияда 14 та муаммо бўйича тадқиқотлар олиб борилмоқда. Улар асосан ички ишлар органларининг жамоат тартибини муҳофаза қилиш ва жиноятчиликка қарши кураш борасидаги фаолиятини, Ички ишлар вазирлиги олий ўқув юртларила ўқувтарбия жараёни шакл ва услубларини такомиллаштиришга қаратилгандир. Бу борада бир неча илмий асарлар, дарслик ва қўлланмалар яратилди, 1998 йилдан «Ҳуқуқ—Право—Гаш» илмийназарий юридик жур. (ўзбек, рус, инглиз тилларида) чоп этилади. Академия АҚШ, Япония, Германия, Венгрия. Швеция, Россия ва Украина давлатлари ўқув юртлари ва ҳуқуқтартибот органлари, шунингдек, АҚШ Адлия вазирлиги, Халқаро Қизил Хоч ва бошқалар халқаро ташкилотлар билан алоқа ўрнатган. 1999 йилдан буён Академия тарихи музейи ишлаб турибди. 4 та замонавий ўқув биноси, 2 та ётоқхона, меҳмонхона, 14 та маърузалар зали, 130 ўқув аудиторияси ва ўқувуслубий хоналари, 500 минг нусхадан ортиқ асарга эга 3 та кутубхона, босмахона, шаҳардан ташқаридаги ҳарбийдала ўқув маркази, дам олиш уйи, учта зал ва бассейндан иборат спорт мажмуаси, стадион, спорт майдончалари, отиш тири, криминалистик полигон, телемарказ ва бошқалар бор.\nАкадемия спортчилари Ўзбекистон миллий терма жамоалари таркибида турли халқаро мусобақаларда муваффақиятли қатнашиб, 320 дан ортиқ медални (шундан 50 таси олтин) қўлга киритган. Академия ҳузурида Ўзбекистон хотин-қизлар самбо федерацияси тузилган.\nNext PostЎЗБЕКИСТОН РЕСПУБЛИКАСИ ИЛМИЙ-ОММАБОП ВА ҲУЖЖАТЛИ ФИЛЬМЛАР КИНОСТУДИЯСИ


Адлия вазирининг сигирлари камбағалларни бойитади...ми?\nЎзбекистон кам таъминланган аҳолининг ижтимоий ҳимоясини кучайтиришда қорамоллардан фойдаланиш йўлини танлаганига кўп бўлгани йўқ, аммо минглаб оила сигирлик бўлиб қолган кўринади.\nЎзбекисон Конституцияси қабул қилинган куннинг 14 йиллиги олдидан Ўзбекистон Миллий ахборот агентлигига интервью берган мамлакат адлия вазири Бўритош Мустафоев кўп болали 28 минг оилага биттадан қорамол берилгани ҳақидаги маълумот билан ўртоқлашди.\nВазир суҳбат давомида жуда кўп рақамлар, маълумотлар келтирган. Уларнинг ҳар бири алоҳида таҳлилга арзийдиган маълумотлардир. Лекин “Озодлик” мухбири айнан кўп болали оилаларга тарқатилган қорамоллар масаласига қизиқиб кўрди.\nЖиззахлик фермер Маъмуржон ака баъзи қишлоқдошларига сигир берилганини айтар экан, қозиғида қорамол у ёқда турсин, бирорта қўйи, ҳатто товуғи йўқ хонадонлар ҳам борлигини таъкидлади.\n“Шундай оилаларнинг рўйхати берилган ва 2006 йилнинг бошларида, январь-февраль ойларида улар ҳокимлик томонидан биттадан сигир билан таъминланган эди”, - дейди Маъмуржон ака.\nБироқ фарғоналик Абдусалом ака вилоятнинг, масалан, Чимёнида биров бировга сигир совға қилмаганини айтар экан: “Давлат томониданми ёки бирон ҳомий томониданми бировга сигир ёки бузоқ совға қилингани тўғрисидаги хушхабарни ҳали эшитганим йўқ”, - деди.\nБалки Чимёнда ҳамма ўзига тўқдир ёки расмий Тошкентнинг тили билан айтганда “кўп болали оила” йўқдир? Cигир олганлар Фарғонанинг бошқа қишлоқларидадир?\nАбдусалом ака бундай бўлиш эҳтимолини инкор этмайди:\n- Бироқ сигир ҳадя қилинадиган бўлса, бундай ҳадяни олган оила учун бу хушхабардан кўра нохуш хабар бўлиб қолади. Чунки пахта яккаҳокимлиги, буғдой яккаҳокимлиги туфайли водийда мол боқадиган ер қолмаган. Сотиладиган кунжара, шелуха, кепак, умуман емнинг баҳоси ҳаддан зиёд баланд бўлгани учун оддий, айниқса, камбағал оилага сигир боқиш жуда оғир мусибат бўлади.\nБ.Мустафоев 28 минг оилага биттадан қорамол бердик, дер экан, у кишининг гапига ишонмасликка асос йўқ.\nХўш, кимнинг пулига олиб берилди ўша сигирлар? Адлия вазири бу савол жавобини очиқ айтган: “ҳомийларнинг пулига”.\nҲомийлардан пул қандай ундирилиши тўғрисида гапирган жиззахлик тингловчи эса: “Сигирлар ҳар бир туман ҳудудидаги ташкилотлар томонидан тарқатилди. Ҳар бир ташкилот зиммасига биттадан сигир олиб бериш масъулияти юклатилган. Ташкилотнинг бунга қурби етадими-йўқми, бу билан ҳеч кимнинг иши йўқ. Ташкилот раҳбари ўтирган курсисидан ажралиб қолмаслик учун буйруқни бажаришга мажбур”, - дейди.\nАндижон вилояти ҳокимининг собиқ ўринбосари Эргашбой Воҳидов эса курсисини сақлаб қолишнинг уддасидан чиқа олмади. Боз устига 10 йилга қамалиб кетди.\nБу ҳақда хабар қилган “Фарғона.ру” сайтининг ёзишича, Э.Воҳидов вилоят қишлоқ ва сув хўжалиги бошқармасини бошқариб турган пайтда, 2002-2003 йиллари шаҳар стадиони қурилишига ҳомийлик қилган. Бошқарма ҳисобидан қарийб 138 миллион сўмлик маблағни қурилишга сарфлаб юборган. Бугунга келиб эса у ўша маблағни ўзлаштирганликда айбланиб 10 йилга кесилди.


Чехияда икки поезд тўқнашиб кетди: қурбонлар...\n07.07.2020 20:11 0 1699\nЧехия ҳудудида Пернинк қишлоғи билан Карлови Вари курорт шаҳри ўртасидаги темирйўлда иккита йўловчи поезди тўқнашиб кетди. Ҳалокат пайтида ўнлаб кишилар бўлганлиги айтилмоқда. Улардан уч нафари ҳаётдан кўз юмган. Тахминан 30 киши турли даражада жароҳат олган.\nКарлови Варидан Йохангеоргенштадтга келаётган 17110 рақамли поезд ҳамда қарама-қарши йўналишда ҳаракатланаётган 17113 рақамли поезд тўқнашиб кетган.\nҲозирда Чехия фавқулодда вазиятлар ходимлари ҳодиса жойига етиб боришган. Жумладан, шикастланганларга ёрдам бериш учун иккита вертолёт ҳам учиб борган.\nТемирйўл инспекцияси бош инспектори Ян Кучернинг таъкидлашича, ҳалокат юз берган заҳоти бир киши ҳалок бўлган. Унинг сўзларига кўра, фожиага айланган тўқнашув бўйича тергов ҳаракатлари аллақачон бошлаб юборилган.\nБироқ маҳаллий телевидение ходимлари қутқарувчиларнинг сўзларига таяниб поездларнинг бир эмас, уч нафар йўловчиси ҳалок бўлганини хабар берган, деб ёзади «Express».\nпоезд Чехия тўқнашув\nХориж бугун, 17:19\nШотландияда поезд рельсдан чиқиб кетди\nХориж 09/08, 15:10\nПрагада боғ-роғларда чекиш тақиқланади: лекин бунинг соғликка алоқаси йўқ\nЖамият 06/08, 22:22


«Тез ёрдам» тизимида авиация хам фаолият...\n23.11.2018 16:50 0 1279\n2018 йилнинг ўтган 11 ой давомида шошилинч тиббий ёрдам хизматига аҳолидан 8 миллиондан кўпроқ мурожаат тушган. Уларнинг 7 миллиондан кўпроғига тез тиббий ёрдам тизими орқали тиббий хизмат кўрсатилди. Шунинг билан бир қаторда, эндиликда тез тиббий ёрдам хизматини авиация техникаси билан таъминлаш чора-тадбирлари ҳам кўрилаётир. Бу ҳақда Соғлиқни сақлаш вазирлиги матбуот хизмати хабар берди.\nБир миллиондан ошиқ бемор эса республика Шошилинч тиббий ёрдам илмий маркази ва унинг ҳудудий филиалларида стационар ва амбулатор шароитда даволанди.\nКейинги йилларда давлат бюджетидан соҳа учун 1269 та ихтисослаштирилган автотранспорт харид қилинди ва ҳудудларнинг ушбу техникага бўлган эҳтиёжи тўлиқ қопланди, дори-дармон ва тиббий буюмлар билан таъминлаш 3 баробарга кўпайди. Яъни, бугунги кунда ҳар бир чақириқ учун минимал харажатлар 5000 сўм миқдорида белгиланди. Бу кўрсаткич 2016 йилда 748 сўмни, 2017 йилда 1627 сўмни ташкил этарди.\n–Мазкур қарорда шошилинч тиббий ёрдам хизматининг моддий-техника салоҳиятини янада юксалтириш борасида ҳам талай вазифалар белгиланган эди. Хусусан, тез тиббий ёрдам машиналарининг камида 10 фоизини махсус реанимация машиналари ташкил этиши белгиланган эди. Бугунги кунга келиб тез тиббий ёрдам хизматининг автопарки ушбу мезон даражасига кўтарилди. Яъни, тез тиббий ёрдам машиналарининг 10 фоизини замонавий тиббий асбоб-ускуналар билан жиҳозланган, хорижда ишлаб чиқарилган «Hyundai», «Nissan» ва «Tоyota» русумли реанимобиллар ташкил этмоқда. Ушбу автотранспортлар шошилинч вазиятларда тез ва самарали тиббий ёрдам кўрсатишга хизмат қиладиган замонавий асбоб-ускуналар билан жиҳозланди,–дейди Тошкент шаҳар тез тиббий ёрдам станцияси бош шифокори Даврон Султонов.\nАйни пайтда, Президентимизнинг 2018 йил 16 октябрда қабул қилинган «Ўзбекистон Республикасида тез тиббий ёрдам хизматини такомиллаштириш чора-тадбирлари тўғрисида»ги қарори асосида тез тиббий ёрдамнинг автотранспорт паркини янада замонавийлаштириш, тез тиббий ёрдам машиналарини рациялар билан жиҳозлаш, Call-марказлар фаолиятини ривожлантириш, тиббиёт ходимлари етиб келгунга қадар ва шифохонагача бўлган босқичда тиббий ёрдамни такомиллаштириш, кадрлар малакасини ошириш, диагностика ва даволаш амалиётига янги технологияларни жорий этиш ишлари давом этаяпти.\nАвиация тез ёрдам\nИқтисодиёт 28/05, 22:07\nЎзбекистонда авиация монополияси: кимга фойда, кимга зарар?


Кимёвий элементлар: Уран (видео) – «Умид» ИДУМИ\nSeshanba Mart 14th, 2017 Seshanba Mart 14th, 2017 Кимёвий элементлар 1та фикр билдирилган\nУра́н (лот. Uranium), U — Менделеев даврий жадвалининг III гуруҳига мансуб кимёвий радиоактив элемент, актиноидлар киради. Тартиб рақами 92; атом массаси 238,029. Табиий Уран (кимёвий унсур) 3 та радиоактив изотоп: 238U ёки UI (99,2739%), 235U ёки актиноуран AcU (0,7024%) ва 234U ёки UII (0,0057%) дан иборат. Уран (кимёвий унсур)нинг масса сони 226 дан 242 гача бўлган 16 та сунъий радиоактив изотопларидан энг узоқ, мавжуд бўладигани 233У (Tl/2= 1,62105 йил) дир; у торийни нейтрон нурлатиш йўли билан олинади. 238У ва 235У радиоактив қаторларнинг аъзоси.\nМeндeлeeв кимёвий элементлар даврий жадвалидаги элементларнинг аксарияти, яъни, 1-рақамли элемент водороддан бошлаб, 83-рақамли элемент висмутгача бўлган барчаси барқарор элементлар саналади. Ушбу элементларнинг ҳeч бўлмаса бир дона атоми доимий барқарор бўлиб қолади. Балки табиатда мавжуд барқарор элементларнинг ҳаммаси айнан ўша 83 та элементдан иборат бўлиши мумкин.\nВисмутдан кeйин кeлувчи элемент – полонийдан бошлаб, бeқарор кимёвий элементлар қатори бошланади. Бу элементларни бeқарор дeйилишига сабаб, вақт ўтиши билан бундай элементнинг атоми парчаланиб, бошқа бир атомга айланади. Бундай бeқарор элементлар ичида кeнг тарқалгани ва eнг биринчи бўлиб кашф қилингани – даврий жадвалдаги 92 рақамли элемент – Уран элементидир. Уранни 1789 йилда олмон кимёгари Мартин Гeнрих Клапорт (1743-1817) томонидан настуран минeралини тадқиқ қилиш вақтида кашф этилган. Ўзи кашф қилган элементни олим, ўша йилларда астроном ҳамкасблари томонидан кашф этилган янги сайёра – Уран шарафига шу ном билан номлаган.\nНастуран минeрали таркибида уран оксиди (U3О8 ёки UО2) мавжуд бўлади. Уранни тозалаб соф ҳолда олиш жуда қийин. У титан ва шунга ўхшаш мeталлар каби жуда фаол бўлиб, уни ўз таркибидаги аралашмалардан халос қилиш мушкул вазифадир. Дунёдаги eтакчи кимё лабораторияларида ҳам уранни соф ҳолда олишга бўлган уринишлар 1942 йилгача доимо бэсамар кeтган. Фақат 1942 йилга кeлибгина, атом бомбаси тайёрлаш лойиҳаси асносида уран элементи илк бора соф ҳолда олинди. Кимёгарларнинг ҳайратига сабаб бўлиб, олинган уран мeтали кумуш рангида бўлиб чиқди. Оғирлиги эса олтиннинг оғирлигига яқин экан.\nУран кашф қилинганидан кeйинги юз йил давомида уни бирор тайинли мақсадда ишлатилмаган. Масалан Чeхиядаги настуран кони XVI асрдан бошлаб қазишга киришилган бўлса-да, у eрда кончилар настуранга йўлдош кумушни ажратиб олиш учунгина ишлашган. ХIХ аср иккинчи ярмига кeлиб Чeхиядаги конда кумуш чиқмай қўйди ва энди кончилар ўша жойнинг ўзидан қўрғошин қазишга ўтишди. Кeйинчалик конда қўрғошин ҳам тугаб битди. Шундан сўнг, ХХ асрнинг 40-йилларигача кон ташландиқ ҳолда ётди ва у eрда ураннинг улкан заҳираси борлиги бировнинг хаёлига ҳам кeлмади.\nБу вақт давомида ураннинг баъзи бирикмаларини шишага қўшиш учун ишлатишган. Жуда оз миқдорда қўшилган уран бирикмалари шишага канарeйкалар патидаги сингари ёрқин яшил-сариқ ранг бeрган. Шунингдeк яна бошқа бир уран бирикмасидан кeрамика маҳсулотларини сирлашда ва бўяшда фойдаланишган. Уранни амалда қўллаш соҳалари фақат шу икки жабҳадангина иборат бўлган. Кимёгарларнинг ҳам уранга бўлган қизиқиши унинг айрим бирикмаларида шундай флюроэссeнтлик хоссаси, яъни турли ранглар билан жилваланиши хусусияти мавжудлиги юзасидан бўлган холос. Яъни, уранни ултрабинафша нурларига тутилса у ёрқин сариқ рангда товланган.\n1896 йилда фаранг физиги Антуан Анри Бeккeрeл (1852-1908) мутлақо тасодифий равишда шуни пайқаб қолдики, ураннинг атомлари фанга шу чоққача номаълум бўлган қандайдир нурланиш таратар экан. Ушбу нурланишларни кeйинчалик радиоактивлик дeб номлашди. Шундан кeйин физиклар ва кимёгарлар орасида уран элементига бўлган қизиқиш бeниҳоя ортиб кeтди.\nТeкширишлар натижасида шу нарса аниқландики, уран атомида чиқаётган нурланишларнинг айрим турлари, атомнинг ўзидан ҳам кичик заррачалардан ташкил топар экан. Шу сабабли ҳам бундай заррачаларга субатом заррачалар дeб ном бeришди. Нурланишнинг бошқа турлари эса рeнтгeн нурларига ўхшаб кeтарди, лeкин ундан анча кучлироқ эди. Афсуски, уран ва унга ўхшаш радиоактив элементларнинг нурланиши ва нурланишнинг инсон танасига нисбатан салбий таъсирини англаб етилгунича, бир нeча олимлар ва мутахассислар нурланиш натижасида вафот этиб кeтишди.\nУшбу нурланишларнинг табиатини тадқиқ қилиш давомида олимлар атомларнинг ички тузилиши ҳақида кўплаб янги нарсаларни билиб олишди. Чунончи, атомлар турли хилдаги субатом заррачалардан ташкил топиши маълум бўлди. Олимлар ушбу заррачалардан фойдаланиб, бир атомни бошқа бир атомга айлантиришни ўрганиб олдилар. Бундай жараённи биз ҳозирда ядро рeакцияси дeб атаймиз. Шунингдeк ядро рeакцияларида ҳосил бўладиган улкан миқдордаги энергияни инсон хизматига бўйсундириш йўлларини ҳам излаб топдилар. Бу мақсадда ядро рeакторлари қурилишлари ташкилланди. Урандаги нурланишларни тадқиқ қилиш орқали eтиб борилган энг даҳшатли илмий натижа эса – атом бомбасининг тайёрланиши бўлди…\nБир пайтлар шишасозлардан бошқа дeярли ҳeч кимни қизиқтирмаган уран элементи эндиликда энг илғор ривожланган давлатларда ҳам, ҳукумат eътиборидаги кимёвий элементга айланди. Унинг обрўси ҳам нархи ҳам, қадри ҳам фавқулодда кeскин ошиб кeтди. Таъбир жоиз бўлса, би пайтлар шишасозларнинг бeозоргина ҳом-ашёси саналган уран, эндиликда бутун инсониятни даҳшатга соладиган қўрқинчли кучга айланди.\nОлимлар уран ҳақида аниқлаган дастлабки нарса шу бўлдики – уран атоми Доимий равишда eмирилиб, яъни, парчаланиб турар экан. Эртами-кeчми ҳар бир уран атомидан унда мавжуд субатом заррачаларнинг маълум қисми катта энергия билан отилиб чиқиб кeтади. Айнан ўша учиб чиқиб кeтаётган заррачаларни (нурланишни) Анри Бeккeрeл пайқаб қолган эди. Бу жараёндан кeйин уран атоми энди аввалгидай ҳолатини йўқотади ва бутунлай бошқа бир атомга айланади. Яъни, эндиликда у уран бўлмай қолади.\nШу мулоҳазадан сўнг сизда савол пайдо бўлиши мумкин: агар уран доимий парчаланиб турса, нeга шу пайтгача табиатда уран элементи ҳали-ҳануз мавжуд? Ҳақли савол. Гап шундаки, ураннинг парчаланиши жуда-жуда сeкинлик билан содир бўлади. Албатта, юқорида ҳам айтилганидeк, ҳар бир уран атоми эртами-кeчми, барибир бир кун парчаланиб кeтади. Лeкин бу жараён ниҳоятда сeкин ва кeч содир бўлади. Айтайлик 20 грамм уран элементида миллиондан ортиқ атом бўлади ва ҳар бир сонияда улардан бири албатта парчаланади. Лeкин ўша атига 20 грамм уранда ҳам атомлар шу даражада кичик ва улар шу даражада кўпки, уларнинг ҳeч бўлмаганда ярми парчаланиб кeтиши учун тахминан 5 миллиард йил кeрак бўлади. Бизнинг она сайёрамизнинг пайдо бўлганига эса тахминан 3,9 миллиард йил бўлган дeб ҳисобланади. Шундай экан, табиатдаги ураннинг ҳалиям биз билан бирга эканлигидан ҳайрон қолиш кeрак эмас. Агар биз инсонлар уранни атом энергeтикаси учун ишлатиб батамом тугатиб битирмасак, у ҳали яна миллиардлаб йил мавжуд бўлиб туради.\nУран элементи ҳозирда нафақат тeрмоядро ёқилғиси сифатида, балки, гeологияда ҳам кeнг қўлланади. Бу соҳада уран воситасида муайян минeралларнинг ва тоғ жинсларининг ёшини аниқлаш мумкин. Шунингдeк, фотография энди-энди ривожланаётган вақтларда, ХХ аср бошларида уранилнитрат (UО2(NО3)2) моддасида фотоплёнка нeгативларини кучайтиришда фойдаланилган.\nУран моддаси жуда-жуда кам миқдорларда тирик организмлар тўқимларида учрайди. Ўсимликлар ва ҳайвонлар танасида уран миқдори 10−5 дан 10−8 % гача бўлади. Уран энг кўп бўладиган тирик организмлар бу – баъзи сув ўтлари ва қўзиқоринлардир. Одам танасида уран миқдори 10−7 граммдан ошмайди.\nУран ва унинг бирикмалари токсик бўлади. Айниқса уран ва унинг бирикмаларининг аeрозоллари жуда хавфлидир. Уран билан заҳарланганда энг аввало асаб тизими ва қон айланиш тизими издан чиқади. Организмга тушган уран моддаси барча ҳужайралар учун умумий заҳар ҳисобланади. Эрийдиган уран бирикмаларининг ҳаво ҳудуди таркибидаги миқдори 0,015 мг/м3 дан ортиғи, ҳамда эримайдиган уран бирикмаларининг 0,075 мг/м3 дан ортиғи инсон танасига зарарли таъсир қилади.\nЕр қобиғидаги уран миқдори олтиндан 1000 баробар, кумушдан 30 баробар кўпдир. Бу кўрсаткичга кўра уран қўрғошин ва рух билан бир қаторда туради. Ураннинг катта қисми тупроқда, тоғ жинсларида ва дeнгиз сувларида тарқалиб ётибди. Уран конларида эса ер шарида мавжуд заҳиранинг жуда кам миқдоригина йиғилган бўлиб, жаҳон бўйлаб ҳозиргача аниқланган уран заҳираси 5,4 миллион тонна дeб баҳоланган. Энг йирик уран конлари Канада (МакАртур Ривeр кони), Қозоғистон (Шимолий Хуросон кони), Россия (Жанубий Элкон), Мўғулистон, ҳамда Украинада жойлашган. Бугунги кунда дунёда 440 та тижорат ва 60 та илмий атом рeакторлари ишлаб турибди. Уларнинг йиллик умумий уран истeъмоли 67 минг тоннани ташкил қилади.\nҲозирги кунда жаҳон миқёсида уран қазиб олиш ва қайта ишлаш саноати жуда кeнг қулоч ёзган. Маълумотларга кўра уран қазиб олиш бўйича дунёда қўшни Қозоғистон eтакчилик қилмоқда. Шунингдeк, Австралия, Канада, Намибия ва Нигeр давлатлари ҳам уран қазиб олиш бўйича eтакчи саналади. Ватанимиз Ўзбeкистон уран қазиб олиш ҳажми бўйича дунёда 6-ўринни эгаллайди.\n🔥354 марта кўрилди\nkimyo video, kimyodan video, kimyoviy element, kimyoviy elementlar, uran, кимё, уран, химия\n← «Йилнинг энг яхши фан ўқитувчиси – 2017» (очиқ дарс мавзулари)\nЎқитувчилар диққатига! Тест синовлари ўтказилади →\nOne thought on “Кимёвий элементлар: Уран (видео)”\nguesto Dushanba Iyun 12th, 2017 at 03:27


Гулнора Каримованинг адвокати Ўзбекистонда, у Шавкат Мирзиёев билан учрашмоқчи - Zamin.uz\n00:06 / 01.07.2018\nГулнора Каримованинг швейцариялик адвокати Грегуар Манжа икки нафар ҳамкасби ҳамроҳлигида Тошкентга учиб келди. У 2015 йилдан бери қамоқда сақланаётган мижози билан учрашмоқчи. Бош прокуратура учрашув учун ҳеч қандай тўсиқ йўқ эканини маълум қилган.\nБундан ташқари, Гулнора Каримованинг адвокати Бош Прокуратурадан Президент Шавкат Мирзиёев билан учрашув ташкил қилиб беришни сўраган.\nГрегуар Манжанинг таъкидлашича, Гулнора Каримовага нисбатан очилган жиноий ишнинг мавҳум ва аниқланмаган хусуслари талайгина. Адвокат бу мавҳумликларни Мирзиёев ёрдамида ҳал қилиш мумкинлигига ишонмоқда.\nМанба: Aniq.uz «Замин» янгиликларини «Вконтакти»да кузатиб боринг\n25-02-2020, 11:48, Жамият\n8-04-2017, 11:32, Жамият


Исмат Хушев: МХХ ҳақидаги гапириш мумкин бўлмаган гаплар (4-қисм) | ДУНЁ ЎЗБЕКЛАРИ | Mobile Version\n02/06/2017 Ismat Khushev Бош мақола\nМиллий Хавфсизлик Хизмати – нима ёки ким ўзи?\nМХХ – қайда пул бўлса, ўша жойдан қонунбузарлик изловчи ташкилот.\nХудди, Америка қайда нефть бўлса, ўша жойдан инсон ҳуқуқлари бузилишини излагани каби.\nКГБ деб гапиришар эди. Аммо, унинг ўзини кўришмаган. Унинг иш жойи қайдалигини, қайда тунаб қайда овқатланишини ҳам билишмас эди. Улар давлат хавфсизлиги, эл-юрт равнақи учун пинҳона курашишдек шарафли вазифани адо этиб яшашган.\nУлар ҳеч қачон шахс сифатида тилга олинмаган. Умумий тарзда КГБнинг амалга оширган ишлари бутун дунёда таҳсинга лойиқ кўрилади.\nБолалигим ўтган Китобдаги маҳалламизда Ҳамид Қодиров деган Улуғ Ватан урушида иштирок этган ярми татар, ярми рус бўлган бир киши бор эди. Унинг КГБ лигини эса 70 ёшдан ошиб вафот этгандагина билдик.\nКўпгина юқори лавозимларда ишлаб пора олмасдан фақат маошга яшаб ўтганлигининг сабаби ҳам шунда бўлган. У ўзидан, ўзининг шарафли вазифасини суйистеъмол қилишдан, давлатнинг билдирган ишончини оёқ ости қилишдан қўрққан.\nҲаттоки, ярми исбот сифатида гувоҳнома ҳам кўрсатиши тайин. Таваккал осмонга тош отсангиз, СНБнинг бошига тушади.\nҚисқаси, атрофингиздаги сиздан бошқа барча СНБ ёки СНБларга ишлайдиган “қулоқ” бўлиб чиқади. Собиқ советлар даврида КГБнинг биноси қаерда жойлашганини ҳеч ким билмас эди.\nСемечка сотувчи кампир ҳам СНБдаги каттароқ танишининг исми-шарифини айта қолади. Кўчада “крутой” болалар тортишиб қолса дарҳол СНБдаги танишларига қўнғироқ қилиши урф бўлибди. Қайси томон танишининг лавозими каттароқ чиқса ўша томон ғолиб чиқади.\nКўчада обрўлироқ кишиларни кўрсатиб, “фалончи СНБ нинг отаси”, “фалончи СНБ нинг ўғли” ёки “фалончи СНБ нинг тоғаси” қабилидаги “СНБ” сўзи қўшиб гапирилиши одатий ҳолга айланган.\nСНБ шу қадар кўпайиб кетдики, ёмғирдан кейинги қўзиқориндай ҳар ёқни ўраб олди. Штат ва штатсиз ходимлар ҳаддан зиёд кўпайиб кетганлигидан Рустам Иноятовнинг ўзи ҳам бошқара олмай қолди.\nЯна, энг ажабланарлиси шуки, уларни бир бечора камбағалнинг эрки топталаётган жойлардан топа олмайсиз. Уларни пул кўпроқ айланадиган жойлардан топасиз.\nБирор жиноятда гумонланувчини СНБ ушлаб судга олиб борса, сўроқ қилмасдан дарҳол ҳукм ўқилиши аниқ. Судялар ҳам “СНБ олиб келган” дея ҳукмни қўшимча муддатлари билан дарҳол ўқиб қўя қолади.\nҚашқадарё вилоятининг Қамаши туманида 20 нафар йигитлар байрамдан маст ҳолда чиқиб бир бечора камбағалнинг боласини уриб ўлдириб қўйишади.\n20 нафар ғўр йигитларнинг қамалиб кетишларини истамаган ота-оналар пул йиғишиб МХХнинг марказий аппаратидан топилган каттароқ танишларига узатишади. СНБдан топшириқ боргач мурда “сувда чўкиб ўлган” деган экспертиза хулосаси билан иш ёпиб юборилади.\nБоласидан айрилган камбағал ота-она қайси ташкилотга бош суқмасин, ҳеч бир юқори ташкилот ишни қайта очишга журъат эта олмайди.\nБунинг сабаби оддий. Ҳар бир ташкилотга, оддий қоровулдан тортиб, ҳаттоки, ИИВ ва Бош прократурага ҳам ишга ўтиш учун МХХнинг рухсати берилиши шарт.\nШу жойга келганда мантиқ бузилмоқда.\nСНБга қарши туриши керак бўлган Ички Ишларга ҳам СНБни назорат қилувчи Прокуратурага ҳам ишга кириш учун СНБнинг рухсати зарур бўлса.\nБиргина мисол: Шу кунларда Тошкент шаҳрининг 5 та туман ИИБ бошлиқларининг ўрни бўш турибди. Боиси, берилаётган номзодлар СНБдан ўтмаётган эмиш.\nЭнди ИИВ ходимлари ҳам СНБдан қўйилиши шартмикан?\nМиллий Хавфсизлик хизмати – анчадан бўён Ички Ишларнинг ваколат ва вазифасини сурбетларча эгаллаб олган. Ички Ишлар эса деярли қоровуллик вазифасини бажарадиган бўлиб қолди.\nЭнди эса Ўзбекистонга ҳақиқий Давлат Хавфсизлик Хизмати (ДХХ) керак бўлади. Давлат Хавфсизлик Хизмати деганим боиси, аслида кўп миллатли Ўзбекистонда хавфсизлик хизматига “Миллий” атамасини қўллаш, назаримда, мантиққа зид ҳисобланади.\nМиллий деганда қайси миллатни назарда тутиш лозим бўлади?\nМисол учун, Миллий Хавфсизлик Хизматининг раиси Рустам Иноятовнинг асл миллати тожик бўлса. Шу жойга келганда ўй-хаёлларим чалкашиб кетмоқда.\nМайли, раис қайси миллатдан бўлиши кўп миллатли Ўзбекистон учун ҳеч қандай аҳамиятга эга эмас.\nЎзбекистоннинг янги сайланган Президенти Шавкат Миромонович Мирзиёев катта ислоҳотлар остонасида турган МХХнинг ваколатларини қайта кўриб чиқиб – фақат буюк ва шарафли бўлган ўз профессионал вазифасини бажарадиган ҳақиқий Давлат Хавфсизлиги Хизмати (ДХХ) ни ташкил этиши лозим.\nРустам Иноятов салкам чорак асрдан бўён бошқариб келаётган махфий хизмат идорасини тамомила қайта қуриш керак: Жамият ижтимоий-сиёсий ҳаётининг барча жабҳаларидаги МХХ назоратини жиддий таҳлил этиш, унинг чексиз – чегарасиз ҳуқуқ ва ваколатларини чеклаш, чегаралаш шарт!!!\nСанъаткорларимиз машҳур бўлишгач СНБларнинг тўй-маросимларида, туғилган кунларида беминнат хизмат қилиши табиий ва мажбурий бир ҳолга айланди.\nСанъаткор қанчалар банд ва ё бетоб бўлмасин, бирон бир СНБ ходимининг туғилган куни ва ё тўйига айтилдими, бориши шарт. Акс ҳолда минг бир айб бўйнига қўйилиб лецинзияси бекор қилинади.\nКейинги пайтларда кўплаб таниқли хонанда-ю, созандалар билан боғлиқ “лецинзия муаммоси” айнан МХХ томонидан яратилган ярамас иллат эканини бугун одамлар билиб қўйишини истайман. Уларни матбуотга қоралаб мақолалар уюштириш санъати ҳам айнан шу идора ходимларининг ижод маҳсулидир.\nБу-ку, майли. Ўзбекистон санъаткорларининг маиший ва шахсий ҳаёти ҳам СНБ қўлида ўйинчоқ бўлиб қолган. Ҳатто, гўзал ва соҳибжамол хонандалар, таниқли актриса ва ойнаи жаҳон дикторларининг юқори лавозимларда ишлаётган СНБ ходимларига очиқ-ошкор маъшуқа ё иккинчи хотин бўлиб тегиши урфга айланди.\nСНБнинг устидан мабодо СНБ нинг ўзига арз қилиб борсангиз, “ўзинг айб қилгансанки, СНБ сенга тегинган. Акс ҳолда бекорга тегинмайди” деган дағдаға билан қувиб солади.\nБу етмагандай МХХнинг архивидаги шахсий варақасига “ёзувчи” деган тамғани ҳам бостириб қўйишади.\nҲаммага маълумки, Ўзбекистонда ёзилмаган қонунга кўра “ёзувчи”лар ҳеч қайга ишга олинмайди.\nЛекин аслини олганда, ўз ҳақ-ҳуқуқини талаб қилувчи бошқа, “ёзувчи” бошқа.\nБу иккисини фарқлаш лозим. “Фуқаролар ўз ҳақ-ҳуқуқларини билишлари керак” деб жар соламиз. Аммо, ўз ҳаққини талаб қилганни “ёзувчи”га чиқарамиз, “дело”сига тамға босамиз.\nБу – ҳалқни мажбуран манқуртга айлантириш эмасми?\nАслида, “ёзувчи” атамасини – ҳукуматнинг “соққали” жойига ўтириб олиб бемалол талончилик билан шуғулланувчилар ўйлаб топишган.\nБу портал орқали кўпчилик жабрдийдалар ўз ҳақ-ҳуқуқларини ҳимоя қилишмоқда. Аммо, бемалол “соққа” қилаолмаётган раҳбарчалар ушбу порталга арз қилганларга нисбатан ҳам “Порталчи” деган атамани ўйлаб топишибди.\nШу боисдан оддий бўлса-да, давлат ишида ишлаётганлар порталга арз қилишдан чўчиб қолишган.\nМайли, ҳақ-ҳуқуқи поймол бўлса бўлсин аммо, “Порталчи” бўлмасин.\nУнга ҳам, бошлиқларга ҳам шу маъқул…\nКимнидир кўролмасангиз дарҳол СНБга югуриб боринг-да, озгина бўҳтон тўқинг. Шу заҳоти бекорчи СНБлар асоссиз ва аноним кўрсатма эвазига ҳам бир бечорани бадном қилворишади.\nБу бечора рақибнинг айби эса – биринчи бўлиб чақимчилик қилмагани. Қўпол қилиб айтганда, Ўзбекистонда сотқин ва хоин бўлиб яшаш муҳити шакллантирилди.\nМиллат эса аждодларига хос бўлган орият ва ғурурни буткул унутди.\nХудо кўрсатмасин, Ўзбекистонга душман раҳна солса, биринчилардан бўлиб қочишга шай туришибди. Улар – душманга “кўксини қалқон қиладиган” “мард ва жасоратли”, “ақлли ватанпарварлар”имиздир.\nБиргина Р.Иноятовнинг собиқ биринчи ўринбосари Шуҳрат Ғуломовни мисол қилиб келтирайлик. Биринчи президентимиз вафот этган куниёқ оиласини Америкага кўчириб юборгани бу сўзимизга яққол мисол бўла олади.\nБу “ақлли ватанпарвар” шу вақтгача Америка учун нимадир қилганки, Ўзбекистоннинг стратегик юқори лавозимида ишлаб турган бу Қаҳрамон мулозим учун АҚШ эшиклари очилган. Биз “Қаҳрамон” деганда унинг расман “Ўзбекистон Қаҳрамони” эканини назарда тутдик.\nСНБ да ишлаб, қайси каромати учун унга 2007 йилда Ўзбекистон Қаҳрамони унвони берилгани кўпчиликни қизиқтириши табиий, албатта. 2005 йилда Андижон қирғини юз берганини ёдга олсак, бу масала ҳам ўз ўзидан ойдинлашади…\nЎзбекистон Олий раҳбариятидаги мулозимларнинг жуда кам қисмига маълум давлат сирларидан яхшигина хабардор бўлган Шуҳрат Ғуломов бундан кейин ҳам Америка учун хизмат қилмаслигига ким кафолат бера олади?\nМХХ раиси Рустам Расулович Иноятовми?\nАгар у ватанпарвар бўлганида, гуноҳи йўқ бўлган тақдирда ҳам, хоинлик йўлини танламасдан – шу ватан учун жон фидо қилиши – ўлимни ҳам қаҳрамонона тан олиши – унинг шарафли бурчи эди.\nАммо бунинг учун инсонда озгина жасорат билан бирга – юрак ва ор ҳам бўлиши керак.\nЎзбекистон Президентининг биринчи бўлиб маълумот етказганга кўпроқ ишонишини англаб етган Иноятов Андижон воқеаларидан сўнг кўпгина гуноҳ ва хатоларни Ички Ишлар гарданига ағдариб қўя қолди. 1999 йилги Тошкентдаги портлашлар ҳам Ички ишларга ағдарилди. Ниҳоят куч ишлатар тизимлар ўртасидаги бу тенгсиз курашда Р.Иноятовнинг қўли баланд келди.\nЎзбекистондаги сиёсий рақиблар тарихидан маълумки, келишмовчилик ва тўқнашувдан кейин ғолиб – Қахрамонга, мағлуб эса – Халқ душманига айланган. Шундай қилиб ғолиб МХХ – Президент Каримов атрофида қолган яккаю-ягона куч ишлатар тизими бўлиб қолди.\nҲар бир соҳанинг “соққали” жойларини қўлга олган СНБ учун – оёғи остида ўралашиб юриб, унинг кўпгина “ёғли – мойли” режаларини пучга чиқарадиган тўғрисўз ва ҳалол, бўйсунмас ва шаккок журналистларни бир ёқли қилиш навбатдаги режа эди.\nАрзимаган икки кило олманинг ёки ярим кило гўштнинг пулини олган журналистларни – уччига чиққан порахўр ва товламачи, энг хавфли рецидевист ва ашаддий жиноятчи қилиб кўрсатишди. Бу ҳам етмаганидек, унинг пешонасига “ватан хоини” деган тамғани ҳам босишди.\nЧет элларда унча-мунча бойлар олаолмайдиган виллаларни, катта-катта супермаркетларни, беш юлдузли мехмонхоналарни, бутун бошли аэропортларни сотиб олаётган Ўзбекистон чекистларининг иши халол-у, икки кило олманинг пулини минг бир истиҳола билан олган журналистларнинг иши жиноятми?\nХўп майли, бировнинг пулини санамайлик.\nОйнаи жаҳондай жуда катта пул айланадиган муқаддас даргоҳга айнан ушбу чекистнинг келиши – тасодиф эмас эди. Баъзи маълумотларга кўра Рустам Иноятов Тошкент вилоят МХХ сида қисқа муддат ишлаганида Алишер Ходжаев унинг қўлида бўлган дейишади. Иноятовнинг расмий таржимаи ҳолида бу ажиб ҳол қайд этилмагани боис, биз ҳам бунга ишонмадик. Лекин қаердадир уларнинг йўллари кесишган ва бир бирларига ишонч пайдо бўлгани аниқ.\nФақат топшириқ асосида иш қиладиган А.Хаджаевга раҳбарият қандай топшириқ берганлигини билмадим. Аммо Р.Иноятов топшириғини у кўнгилдагидан ҳам ортиқ қилиб бажарди.\nЯъни, ҳар бир коррупциядан хабардор журналистларнинг тилини кесиб берди. Шу сабабли, ижодкорлар ҳам чекистларга ўхшаб кўради, эшитади аммо, гапира олмайди…\nШундан кейингина СНБларнинг бемалол тирикчилик қилишлари учун ҳеч қандай тўсиқ қолмади.\nҲаттоки, ижод аҳлини азалдан яхши кўрадиган биринчи Президентимиз атрофида онда-сонда кўриниб қоладиган ижодкорларнинг ҳам барчасини қуритишди. Бирортасини ҳам қолдиришмади.\nШулар қатори – эл ардоғидаги Халқ шоири, Ўзбекистон қаҳрамони Абдулла Орипов ҳам тазйиққа олиниб, қувғин қилинди. Бу бежизга эмас эди. Шоҳга яқин бўлган ҳар қандай ижодкор, агар дарвешлиги тутса, сарой ташқарисида бўлаётган талон-тарожлик ва кўзбўямачиликлар ҳақида подшога “гуллаб қўйиши” аниқ.\nҲаттоки, Ўзбекистонда кўп қаватли уйлар қурилиши ҳам монополияга айлантирилди. Бу монополист эса Р.Иноятовнинг энг яқин одами ҳисобланади. Вақти келиб сирлар ошкор бўлганда бундай монополистлар олдида собиқ президентнинг собиқ эркатойи Гулнора Каримова ҳам фаришта бўлиб қолади.\nМустақиллик бошларида авж олган кўча талончилари батамом йўқотилди. Лекин уларнинг ўрнини ҳукумат талончилари, яъни – СНБ чилар эгаллади. Одамлар “кўча” талончиларидан кечқурун кўчага чиқишга қўрқишар эди. Ҳукумат қароқчилари – СНБ чилардан эса кундуз куни ҳам кўчага чиқишга қўрқишади.\nАкс ҳолда, ёнига наркотик ёки диний китобни қўшиб “ватан хоини”, ваҳҳобий ва ё террорчи деган тамға босиб юбориш улар учун писта чақишдай гап.\nҲаёт ва Жовдат Шарифхўжаевларнинг шахсий уйларининг тагида МХХ ертўласига ўхшатиб қурилган махсус сўроқ қилиш хоналари аниқланганини бугун кўпчилик билмаса керак. Бу ажиб ва шармандали ҳол – сўзимизнинг яққол исботидир.\nУшбу ертўлаларда бойлар бошига қоп кийдирилган ҳолда олиб кирилиб, сўроқ қилинган. Худо билади, бўйсунмаган қанча бегуноҳ бойлар ном-нишонсиз йўқ қилиб юборилган бўлса.\nЧунки СНБ олиб кетган одамларни ҳеч ким ва ҳеч қандай юқори ташкилот суриштиришга ботина олмайди – ҳаққи ҳам йўқ.\nАслида улардан мусодара қилинган қимматбаҳо машиналарнинг ўзи 2 миллион доллардан ортиқ баҳоланади. Уларнинг уйидаги бассейн тагидан олинган АҚШ долларларининг ўзи иккита юк машинасига ортилган.\nБулар бизга маълум бўлгани. Маълум бўлмаган чет эл банкларидаги пуллар қанча бўлиши мумкин? Буни эса уйида яхши-ёмон кунларига ажратиб қўйган атига икки юк машинсига жо бўлган АҚШ долларига қараб баҳолайверасиз.\nЕвропадан сотиб олинган катта-катта супермаркетларчи, беш юлдузли мехмонхоналарчи, буларнинг ҳисобини чиқаришда энг замонавий калкуляторлар ҳам тутаб, ёниб кетиши мумкин.\nҲаёт ва Жовдат Шарифхўжаевлар қўлга тушганда ошкор бўлган яширин маълумотларга кўра ҳар бир вилоятдан МХХнинг марказий раҳбарларига ҳар ой 250 минг дан бошлаб 800 минг АҚШ долларига қадар ”доля” келиб турган. “Ставкалар” эса вилоят салоҳиятига қараб баҳоланган.\n7 февраль, 2017 йил, Торонто шаҳри, Канада\n(Давоми эртага 8 февраль куни эълон қилинади)\nИсмат Хушев: МХХ ҳақидаги гапириш мумкин бўлмаган гаплар (3-қисм)\nИсмат Хушев: МХХ ҳақидаги гапириш мумкин бўлмаган гаплар (5-қисм)\nИсмат Хушев: Рашитжон Қодировнинг ишдан олиниши ортида МХХ турибди\nИсмат Хушев “Озодлик”нинг “Қурултой”ида: Ислом ака Иноятовни ҳибсга олиши керак…\n“Дунё ўзбеклари” Бош муҳарриридан Ички Ишлар вазири А.А.Аҳмадбоевга\nИсмат Хушев: Президент соқчисининг жиноятлари…\nИсмат Хушев: МХХ ҳақидаги гапириш мумкин бўлмаган гаплар (1-қисм)\nИсмат Хушев: ДХХда нима гаплар? Яна кимлар қамалган ёки қамалиши мумкин?\nЎзбекистон Республикаси Бош прокурорига “Дунё ўзбеклари” Бош муҳарриридан\nLeave a Reply to Фозил


Тошкент вилоятида 18 ёшли йигит ЙТҲда ҳалок бўлди - EFFECT.UZ\nИжтимоий тармоқда Юқоричирчиқ туманида дўсти билан пойга ўйнаган 2003 йил туғилган йигит ҳалок бўлгани хақида хабар тарқалди. ЙҲХББ матбуот хизмати содир бўлган ЙТҲ юзасидан маълумот берди.\nҚайд этилишича, жорий йилнинг 1 сентябрь куни соат 14:00 ларда, Тошкент вилояти, Юқоричирчиқ тумани ҳудудидан ўтган 4P-15 “Қизилтоғ-Янгибозор” автомобиль йўлининг 67-километрида ҳайдовчи, 2003 йилда туғилган М.М. (ҳайдовчилик гувоҳномасига эга бўлмаган) “Ваз-2107” русумли автомобилда “Янгибозор-Паркент” йўналишида ҳаракатланаётиб рул бошқарувини йўқотган ва йўлдан чиқиб кетиб, чап томонда бўлган бетон деворга урилган.\nНатижада, ҳайдовчи М.М. оғир тан жароҳатлари олиб шифохонада вафот этган.\nМазкур ЙТҲ юзасидан Юқоричирчиқ тумани ИИБ ҳузуридаги ТБ томонидан тергов ҳаракатлари олиб борилмоқда.\nTeglar:Toshkent viloyati, Юқоричирчиқ тумани\nАфғонистонда аёлларнинг таълим олиш ва ишлаш ҳуқуқи тикланадими? «Толибон» матбуот котиби маълумот берди


Дубай шаҳзодаси лочин билан ов қилиш учун Ўзбекистонга келди - фото - 07.10.2021, Sputnik Ўзбекистон\nДубай шаҳзодаси лочин билан ов қилиш учун Ўзбекистонга келди - фото\nДубай амирлигининг тахт вориси Шайх Ҳамдан ибн Муҳаммад Ал-Мактум ов қилиш учун Ўзбекистонга келди. 07.10.2021, Sputnik Ўзбекистон\nТОШКЕНТ, 7 окт — Sputnik. Дубай амирлигининг тахт вориси Шайх Ҳамдан ибн Муҳаммад Ал-Мактум 6 октябрь куни ов қилиш учун Ўзбекистонга келди.Бу ҳақда у Twitter’даги саҳифасида суратларни жойлаштирди.Шаҳзода лочинлар билан тувалоқларни овлайди.Лочин ови Навоий вилоятида амалга оширилади. У ерда 300 гектар ер майдонни эгаллаган "Амирликларнинг йўрға тувалоқни асраш маркази" (АЙТАМ) мавжуд. Бу Ҳамдан ибн Муҳаммад учун анъана бўлиб, у ҳар йили Ўзбекистонга келади.\n18:39 07.10.2021 (янгиланди: 18:47 07.10.2021)\n© AFP / Karim SahibТренировки с соколом в пустыне Лива в ОАЭ\nДубай амирлигининг тахт вориси Шайх Ҳамдан ибн Муҳаммад Ал-Мактум ов қилиш учун Ўзбекистонга келди.\nТОШКЕНТ, 7 окт — Sputnik. Дубай амирлигининг тахт вориси Шайх Ҳамдан ибн Муҳаммад Ал-Мактум 6 октябрь куни ов қилиш учун Ўзбекистонга келди.\nБу ҳақда у Twitter’даги саҳифасида суратларни жойлаштирди.\nШаҳзода лочинлар билан тувалоқларни овлайди.\nЛочин ови Навоий вилоятида амалга оширилади. У ерда 300 гектар ер майдонни эгаллаган "Амирликларнинг йўрға тувалоқни асраш маркази" (АЙТАМ) мавжуд. Бу Ҳамдан ибн Муҳаммад учун анъана бўлиб, у ҳар йили Ўзбекистонга келади.


Лукашенко мансабдорларга: “Яхшиси фақирроқ, бироқ озодликда бўлинг” - Zamin.uz\nБеларусь президенти Александр Лукашенко 13 ноябрда тайинланган янги мансабдор шахсларга коррупцияга аралашмасликни қатъиян тавсия қилди.\n“Коррупцияга қарши кураш – менинг қатъий талабим ва президентлигимнинг илк кунларидан олиб бораётган ҳаракатимдир. Бу кескин бўлиб кўриниш учун эмас. Масала бунда эмас. Коррупция барча нарсани емиради. У зангга ўхшайди. Адолатга ўрганган одамларимиз раҳбарларга ўғрилик, давлат бойлигини талаш, порахўрлик ва бошқа коррупцион ҳолатларни кечирмайди”, деб айтган Лукашенко. У шу билан бирга коррупцияга қарши кўп йиллик курашга қарамай, жиноий схемаларга аралашган давлат хизматчиларини ҳар йили лавозимдан олишга мажбур бўлишини афсус билан таъкидлаб ўтган.\n“Қанча гапирмай, ҳар йили тергов изоляторига ўнлаб раҳбарларни жўнатамиз”, деб қўшимча қилган Беларусь президенти.\nЛукашенконинг айтишича, коррупция ноқонуний махинацияларга аралашганларни ҳеч қачон ҳимоя қилмайди. “Мен бир марта “Эркаклар, яхшиси фақирроқ, бироқ озодликда бўлинг”, деб айтганман”, деб ўз сўзларини ниҳоялаган Лукашенко.\nБеларусь президенти 13 ноябрда Россия, Ҳиндистон, Венгрия ва Суриядаги янги элчиларни, бир нечта туман ижроия қўмиталари янги раисларини, иқтисодиёт, молия, энергетика, ўрмон хўжалиги ва маданият вазирларига янги ўринбосарларни тайинлади. “Замин” янгиликларини “Twitter”да кузатиб боринг\nЯнгиликлар » Дунё » Лукашенко мансабдорларга: “Яхшиси фақирроқ, бироқ озодликда бўлинг”


ЎзА - МИБ директори Фарғона вилоятида сайёр қабул ўтказди\n22.05.2019 17:27:33 Чоп этиш версияси\nЎзбекистон Республикаси Бош прокуратураси ҳузуридаги Мажбурий ижро бюроси директори Ботир Қудратходжаев Фарғона вилояти аҳолиси билан сайёр қабул ўтказди.\nБюронинг Учкўприк тумани бўлими биносида Бувайда, Данғара, Бағдод, Бешариқ, Фурқат, Учкўприк, Ўзбекистон туманлари ҳамда Қўқон шаҳар аҳолиси учун сайёр қабулда кўплаб масалалар ўз ечимини топди. Хусусан¸ Учкўприк туманида яшовчи Р.Абдуллаеванинг қарздор томонидан алимент тўловлари ўз вақтида амалга оширилмаётгани ҳақидаги мурожаати назоратга олиниб, ундирувчига шу куннинг ўзида 12 миллион сўм алимент қарздорлиги тўлиқ ундириб берилди. Бундан ташқари, фуқаро А.Ғуломовнинг мурожаати бўйича тегишли чоралар кўрилиб, 9,2 миллион сўм ҳақдорлиги қарздордан тўлиқ ундирилишига амалий ёрдам кўрсатилди.\nХудди шунингдек, Бюро директори томонидан Бюронинг Фарғона тумани бўлими биносида Олтиариқ, Риштон, Фарғона, Қўштепа, Ёзёвон, Тошлоқ, Қува туманлари ҳамда Фарғона, Марғилон ва Қувасой шаҳарлари аҳолиси учун ҳам сайёр қабул ташкил этилди.\nТашкил этилган икки кунлик сайёр қабул давомида жами 19 нафар жисмоний ва юридик шахсларнинг мурожаати эшитилиб, 4 та мурожаатлар ижобий ҳал этилган, 5 та мурожаатлар тааллуқлилиги бўйича бошқа вилоятларга юборилган. Қолган мурожаатларни ҳал этиш бўйича аниқ чора-тадбирлар ишлаб чиқилиб, амалий ҳал этиш чоралари кўрилмоқда.


Мирзиёев Тошкентда Пучон университети филиалининг очилишини тасдиқлади - Фарғона.Ру ахборот агентлиги\nМирзиёев Тошкентда Пучон университети филиалининг очилишини тасдиқлади\n03.07.2018 09:54 msk\nЎзбекистон президенти Шавкат Мирзиёев 2 июлдаги қарори билан Тошкентда Пучон университети (Bucheon University ) ташкил этилишини тасдиқлади. Томонлар февраль ойида келишиб олган мазкур ўқув даргоҳ ўқитувчилар тасқислиги муаммосини ҳал этиши керак. Жумладан, ҳужжатда қайд этилишича, навбатдаги хорижий ОТМ филиалининг очилиши мамлакат мактабгача таълим муассасаларида кўп йиллик педагог ва тарбиячилар етишмовчилигини тўлдириш ва инновацион муҳитни яратишга қаратилган, деб ёзади Gazeta.Uz. Университет мактабгача таълим, архитектура, дизайн ҳамда таълимнинг бошқа талабгир йўналишлари бўйича кадрлар тайёрлайди, шунингдек санаб ўтилган соҳаларда илмий-тадқиқот фаолиятини олиб боради.\nКореядаги Bucheon University . Studyinkorea.go.kr сайти фотоси\nОТМ пойтахнинг Чилонзор туманида педагогика коллежи биносида жойлаштирилади. Унинг ўқув корпуси ва ётоқхоналари, ахборот-ресурс маркази Пучон университети ҳисобидан молиялаштирилади.\nТаълим Пучон университети ўқув режалари ва дастурлари асосида ўзбек, рус ва инглиз тилларида сиртқи, кундузги ва кечки шаклларда тўлов-шартнома асосида олиб борилади. Бунда потенциал иш берувчилар тақдим этувчи грантлар, шунингдек мамлакат ҳудудларидан бўлган ёшлар учун хомийлик маблағлари жалб қилинади. Университет битирувчиларига бериладиган Пучон университети дипломлари Ўзбекистонда қўшимча юридик жараёнларсиз олий таълим тўғрисидаги ҳужжат сифатида тан олинади.\nМактабгача таълим, корейс тили, шунингдек архитектура ва дизайн йўналишлари бўйича ОТМга қабул 2018/2019 ўқув йилидан очилади. Университет фаолияти васийлик кенгаши томонидан бошқарилиб, бош вазир ўринбосари Азиз Абдуҳакимов унинг раиси этиб тайинланган.\nГарчи Ўзбекистонда ҳар йили олий таълим муассасаларини 20 минг нафар талаба битираётгани билан педагоглар етишмовчилиги ўткир муаммо бўлиб қолмоқда. Битирувчи талабалар ўз соҳасида ишлашга ошиқмайдилар, чунки ўқитувчилар деярли туну-кун иш билан банд бўлиб, кўпинча ўз касбий фаолиятига кирмайдиган юмушлар билан машғулдирлар. Халқ таълим вазирлиги ўқитувчилик касби нуфузини ўз ўрнига қайтаришга ҳаракат қилиб, педагогларнинг бошқа ишларга жалб қилиниши тақиқлади. Ўзбекистон халқ таълим вазирлигининг янги раҳбари Шерзод Шерматов олиб борилажак ислоҳотлар кўплаб муаммоларни ҳал этиши, жумладан бошлангич синфларга рус тилида дарс берувчи педагоглар етишмовчилиги муаммосини ҳам ҳал этиши лозимлигига эътибор берди. Унинг сўзларига кўра, Тошкент Давлат педагогика университети кейинги йиллар бу соҳада мутлақо кадрларни тайёрламаган.\nТошкентда Жанубий Кореянинг Пучон университети филиалидан ташқари Сожон (Seojeong University), Йоджу технологик университети ва американинг Вебстер университети филиали очилади. Тошкент вилоятининг Олмалиқ шаҳрида эса Россиянинг «МИСиС» миллий тадқиқот технологик университети филиалининг очилиши кутилмоқда.


Ўзбекистон, 15 июн 2017\nЎзбекистон Футбол Федерацияси Миллий терма жамоа Бош мураббийси Самвел Бабаян лавозимида қолиши ва жамоани Хитой ва Жанубий Кореяга қарши ўйинларга у етакчилигидаги тренерлар жамоаси штаби тайёрлашини билдирди.\nТошкентдаги Боровский номли тиббиёт коллежининг ўқитувчилари 15 июнь куни фавқулодда мажлисга чақирилиб, коллеж ёпилиши мумкинлиги ҳақида оғзаки огоҳлантирилган. Бу ҳақда Озодлик билан гаплашган ўқитувчи коллежнинг ёпилиб, ўқувчиларнинг бошқа коллежларга тарқатиб юборилиши эҳтимоли борлигини айтар экан, лекин бу ҳақда ҳали расмий буйруқ чиқмаганини таъкидлади. Боровский номидаги тиббиёт коллежидаги текширувлар ўқувчи Жасур Иброҳимовнинг калтаклаб ўлдирилганидан сўнг бошланган эди.\nЎзбекистонлик олим, кимё фанлари доктори Рустам Нуриддинов, Озодликнинг Прагадаги студиясида суҳбат тугаб, мухбир билан хайрлашаркан, “Хуллас, Нобель мукофоти томон кетаяпмиз”, деди кулиб. Rigard Farmsintez Латвия-Ўзбекистон қўшма корхонаси бош директори, 64 яшар Рустам Нуриддинов узоқ йиллар Латвияда ишлаган, номзодлик ва докторлик диссертацияларини шу мамлакатда ёқлаган.\nҚашқадарё вилояти Косон туманидаги Тўқманғит қишлоғида яшайдиган бир гуруҳ отахонлар ҳашар йўли билан қурилган чойхонани шу қишлоқда яшайдиган тадбиркор "тортиб олётганидан" арз қилди. Тадбиркор чойхонани Вазирлар Маҳкамаси қарорига асосан тендерда ютиб олганини айтар экан, ўнга яқин одамни иш билан таъминлаш мақсади борлигини билдирди. Орадан бир кун ўтиб, туман ҳокими чойхона маҳаллага қайтариб берилишини айтди.


Tesla соатига ярим миллион доллар йўқотмоқда\n00:53 / 24.11.2017\nҲар соатда Tesla ярим миллион доллар йўқотмоқда. Бундай суръатларда компания келгуси йилнинг 6 августига бориб пулсиз қолади, деб ёзади Bloomberg.\nСўнгги йил мобайнида Tesla дақиқасига 8 минг доллар ёки соатига 480 минг долларни «ёқиб» юборган. Бундай суръатларда компаниянинг пули 6 августга бориб тугайди. Компаниянинг фикрича, қачонки Model 3 савдоси бошланса вазият яхши томонга ўзгариши мумкин. Инвесторларни эса бу ҳол асло чўчитаётгани йўқ, сешанба куни унинг акциялари 3 фоизга ошиб, 317.81 долларга етган ва компания капитализациясини 53 миллиард долларгача оширган. Таққослаш учун: Ford’ники — 48 млрд. доллар.\nЛекин маблағларга бўлган талаб Маскни мижозлардан фақат бир-икки йилдан кейин етказиб бериладиган автомобиллар учун олдиндан тўлов қилишни сўрашга мажбурламоқда. Tesla Roadster The Founders Series 250 минг доллар туради, бунақа машиналарнинг мингтаси компанияга чорак миллиард пул келтиради. Бу эса ёмонмас.\nЛекин бу яқин келажакда фойда келтириши даргумон бўлган Model 3’ни ишлаб чиқаришга ётқизилган миллиард доллар сармояларни ҳар чоракда ямлаб юбораётган Tesla молиявий эҳтиёжлари ёнига яқин ҳам йўлолмайди.\n«10 ойми, бир йилми қараб туришларидан қатъи назар, Маскка ҳозир ва имкон қадар тезроқ пул керак», — дейди Bloomberg Intelligence катта таҳлилчиси Кевин Тайнан, 2018 йил ярмигача Tesla камида икки миллиард доллар жалб қилиши кераклигини баҳолар экан.\nTesla март ойи сўнгигача 5 минг дона Model 3 ни ишлаб чиқариш учун пуллари етарли эканлигини айтиб ўтган. «Шу санадан сўнг компания операцион фаолиятдан етарли миқдордаги пул оқимларини генерация қилмоқчи», — дейилади компаниянинг акциядорларга 1 ноябрда йўллаган мактубида. Tesla матбуот котиби Дэйв Арнольд эса изоҳ беришдан бош тортган.\nTesla’да вариантлар жуда кам. Компания шундоқ ҳам максимум даражада кредит олиб бўлган, облигациялар бозори эса айни пайтда энг мақбул манба ҳисобланмайди. Уч ой муқаддам Tesla’нинг 1,8 миллиард доллар миқдоридаги қарзини сотиб олган инвесторлар эса қимматбаҳо қоғозларга сарфланган ҳар бир доллар 93,88 центга ошиб, «туб»дан кўтарилган бўлса-да, ҳамон зарар кўришмоқда.\nБуларнинг барчаси ичида яшаб қолиш учун чора сифатида акцияларнинг савдога чиқарилиши мумкинлиги англатади, бу акциядорларнинг улуши сувалиб кетишига замин яратади. Уларнинг энг асосийси эса Илон Маскнинг ўзи (у 20 фоиз акцияга эгалик қилади).\n«Ҳозирча компания нақд пулларни тинимсиз «ёқиб» юбормоқда, вазият молия бозорлари ва «оқ от минган рицарлар»нинг чуқур чўнтакларнинг сабри ва энтузиазмига боғлиқ бўлиб турибди», — дейди Thornburg Investment Management’нинг молия ишлари бўйича менежери Кристиан Ҳоффманн.\nГлобал инвестицион саммит давомида инвесторлардан бири Жим Чаноснинг Reuters’га билдиришича, кейинги уч йилда Tesla’ни акциялари нархи қулаши кутмоқда. Унинг сўзларига кўра, ҳаддан зиёд кредит юки туфайли Tesla электромобиллар ишлаб чиқаришга жиддий киришган бошқа авто ишлаб чиқарувчилар билан рақобатга дош бера олмайди.


«Жума элеватори» АЖда бир кунда 90 тонна витаминга бойитилган ун ишлаб чиқарилмоқда – JUMA ELEVATORI\n> МАТБУОТ МАРКАЗИ > Янгиликлар > «Жума элеватори» АЖда бир кунда 90 тонна витаминга бойитилган ун ишлаб чиқарилмоқда\nСамарқанд вилоятининг Паст Дарғом туманидаги «Жума элеватори» АЖ қисқа вақт ичида энг замонавий корхоналардан бирига айланди. Бугунги кунда мазкур жамият цехларида ишлаб чиқарилаётган ун маҳсулотлари юқори сифати билан ажралиб туради. «Жума элеватори» АЖ 1977 йилда ташкил топган бўлиб, жами ғалла сақлаш сиғими 113 минг тоннани ташкил этади. Асосий фаолияти фермер хўжаликлари билан шартнома асосида ғалла қабул қилиб, қуритиб, тозалаб давлат захираси учун сақлаш, омухта ем, қолипли нон ва ун маҳсулотлари ишлаб чиқаришдан иборат. Бу даражага эришиш учун корхонада бир неча босқичли ишлар амалга оширилди. Улардан энг муҳими Туркиянинг «Erkan Makina» компанияси томонидан ишлаб чиқарилган замонавий тегирмон ускуна ва жиҳозлари ўрнатилиши бўлди. 782 минг АҚШ долларига олиб келинган янги тегирмон иш ҳажмини икки бараварга оширгани ҳолда энергия сарфини аксинча, 1,4 баробарга камайтирди. Янги ускуналар ёрдамида бир кунда 120 минг тонна ғаллани қайта ишлаш имкони бор. Шунингдек, эндиликда бир кунда 90 тонна витаминларга бой ун ишлаб чиқарилмоқда.\n– Маҳсулот сифати ошиши билан талаб ҳам ошавериши табиий ҳол, – дейди «Жума элеватори» АЖ раҳбари Шокир Пўлатов.  – 2021 йилдан цехларимизда ишлаб чиқарилган ун маҳсулотларини экспорт қилиш режаси устида ишлаяпмиз. Аҳоли истагидан келиб чиқиб замонавий новвойхоналарда қолипли нон ишлаб чиқариш ҳам йўлга қуйилган. Жамиятимизга тегишли нон цехида тўғридан-тўғри сотувни йўлга қўйдик. Шунингдек, акционерлик жамиятимизнинг иқтисодий фаолиятини ривожлантириш учун, талабга қараб жамият ҳудудида янги кунлик экструдерланган ва гранулаланган омухта ем ишлаб чиқариш технологияларини олиб келиб ишга тушириш режалаштирилган. Бу эса 2020 йилги «Манзилли дастур»да назарда тутилган вазифаларни ҳукумат ҳужжатларига мувофиқ амалга оширилиш режамизга мос келади. Белгиланган инвестицион лойиҳа таклифлари ҳамда корхона ва ишлаб чиқариш эҳтиёжидан келиб чиқиб бу каби лойиҳалар кенгайиб бораверади.\nАъло\t6 ( 85.71 % )\nБилмайман\t1 ( 14.29 % )